Covid-19: Kes baharu turun empat hari berturut-turut

Jangkitan harian Covid-19 di seluruh negara dalam tempoh 24 jam semalam (28 Mac 2022), turun lagi buat hari keempat berturut-turut, menjadikan kumulatif kes positif sejak awal 2020 lalu sebanyak 4,152,203 kes.

Data daripada laman sesawang CovidNOW Kementerian Kesihatan (KKM) yang dikemas kini pagi tadi menunjukkan sebanyak 13,336 jangkitan baharu dilaporkan, berbanding 16,863 kes pada Ahad – turun 3,527 kes.

Sejak awal 2020 lalu seramai 3,896,489 pesakit telah sembuh, 34,842 kematian dilaporkan dan 220,872 kes masih aktif.

Daripada jumlah kes aktif itu seramai 214,723 pesakit menjalani kuarantin di rumah; 873 ditempatkan di PKRC 4,988 dimasukkan ke hospital; dan 288 pesakit dirawat di unit rawatan rapi (ICU), dengan 185 daripadanya memerlukan alat bantuan pernafasan.

Data juga menunjukkan hanya tujuh negeri mencatat peningkatan jangkitan harian Covid-19, namun tidak melepasi 1,000 kes.

Johor merekodkan 856 jangkitan baharu berbanding 764 pada Ahad, menjadikan kumulatif positif di negeri itu sebanyak 369,986 dengan 355,270 pesakit telah sembuh4412 kematian dan 10,304 kes masih aktif.

Daripada jumlah kes aktif itu seramai 9,645 pesakit menjalani kuarantin di rumah; 47 ditempatkan di PKRC; 582 dimasukkan ke hospital; dan 30 pesakit dirawat di unit rawatan rapi (ICU), dengan 22 daripadanya memerlukan alat bantuan pernafasan.

Sementara itu, Kedah pula merekodkan 779 jangkitan baharu berbanding 652 kes pada Ahad, diikuti Terengganu (418 kes baharu, 327 Ahad); dan Pahang (413 kes baharu, 383 Ahad).

Kelantan pula mencatat 328 kes baharu, berbanding 295 pada Ahad; Perlis (52 kes baharu, 37 Ahad); dan Putrajaya (49 kes baharu, 38 Ahad).

Pecahan kes Covid-19 mengikut negeri-negeri pada 28 Mac 2022.


[TERKINI] Mungkin silap komunikasi pusat kawalan LRT, kata polis

Polis membuka kertas siasatan bagi menyiasat pelbagai kemungkinan nahas membabitkan dua tren Transit Aliran Ringan (LRT) RapidKL yang bertembung malam tadi menyebabkan 216 penumpang cedera, termasuk 47 daripadanya parah.

Ketua Polis Daerah Dang Wangi Asisten Komosioner Mohamad Zainal Abdullah berkata, siasatan akan dijalankan mengikut Seksyen 201 Akta Pengangkutan Darat 2010 kerana menyebabkan kecederaan ramai dan kerosakan kepentingan awam.

“Insiden ini berkemungkinan disebabkan kesilapan komunikasi di Pusat Kawalan LRT. Jadi kami akan siasat sejauh mana berlaku break down (tren yang kosong).

“Kalau kita lihat, ini merupakan satu kemalangan,” katanya malam tadi sambil menolak wujud sabotaj oleh mana-mana pihak.

Beliau berkata semua penumpang berada di dalam tren yang dalam perjalanan dari Stesen KLCC ke Stesen LRT Gombak, manakala sebuah lagi dari Stesen LRT Kampung Baru ke Stesen LRT Gombak dan hanya membawa seorang pemandu.

Katanya, kedua-dua tren bergerak dengan kelajuan sekitar 40 kilometer sejam ketika bertembung.

“Tren yang membawa penumpang ke Gombak dipandu secara automatik membawa 213 penumpang, sementara tren rosak pula dari Stesen Kampung Baru ke Gombak ialah tren kosong dan hanya ada pemandu,” katanya.

Dalam kejadian kira-kira jam 8.45 malam tadi, 47 penumpang cedera parah manakala 166 lagi cedera ringan setelah dua tren LRT berlanggar sesama sendiri berlanggar di dalam terowong antara stesen Kampung Baru dan KLCC.


Perbicaraan kes saman Muhyiddin terhadap Puad ditetapkan pada Ogos

Mahkamah menetapkan 14 Ogos sebagai tarikh perbicaraan berhubung kes saman mantan Perdana Menteri Kelapan, Tan Sri Muhyiddin Yassin terhadap Ahli Majlis Tertinggi (MT) UMNO, Datuk Dr Mohd Puad Zarkashi.

Pengerusi Perikatan Nasional (PN) sebelum ini menyaman Puad, pengikut setia Datuk Seri Ahmad Zahid Hamidi itu berhubung tuduhan fitnah perintah kuarantin yang dilaksanakan kerajaan semasa penularan pandemik Covid-19 sebelum ini.

Peguam bela Mohd Puad, Shahrul Fazli Kamarulzaman, berkata tarikh berkenaan diputuskan oleh Timbalan Pendaftar Mahkamah Tinggi, Haslinda A Raof, ketika pengurusan kes secara dalam talian hari ini.

“Ketika pengurusan kes itu, ada permohonan defendan (Mohd Puad) untuk meminda pernyataan pembelaan berkenaan kandungan 58, manakala plaintif (Muhyiddin) memohon meminda pernyataan tuntutan berkenaan kandungan 61.

“Pendengaran kandungan terbabit akan didengar pada jam 9 pagi, 11 April ini menerusi aplikasi Zoom,” katanya dipetik laporan BH.

Selain Shahrul Fazli, Mohd Puad diwakili peguam, Intan Hanis Afiqah Razali manakala Muhyiddin yang juga Pengerusi Perikatan Nasional (PN) diwakili peguam, Tan Chee Khoon.

Menerusi writ saman yang difailkan dalam kapasiti peribadi, Muhyiddin mendakwa pada 8 Februari tahun lalu, Mohd Puad menerbitkan satu hantaran di laman Facebook di bawah nama ‘Dr Puad Zarkashi’ bertajuk ‘Kuarantin pun ada dua darjat?’.

Pengerusi PN itu mendakwa hantaran itu boleh diakses oleh pengguna internet di seluruh dunia dan menerima 1,200 reaksi, 215 komen serta 182 perkongsian.

Hantaran itu merujuk kepada ‘PM’ yang adalah singkatan kepada Perdana Menteri dan mengandungi kenyataan tidak benar, tidak wajar, tidak berasas, jahat serta memfitnah beliau.

Muhyiddin mendakwa, kenyataan itu membawa maksud bahawa beliau dan rombongannya enggan menjalani kuarantin selama 10 hari selepas mereka pulang dari lawatan rasmi ke Jakarta, Indonesia.


12 kluster baharu pendidikan dikesan semalam, lima di Kedah

Dua belas daripada 14 kluster baharu yang dikesan dalam tempoh 24 jam semalam melibatkan kategori pendidikan, manakala dua lagi adalah berkaitan tempat kerja dan kumpulan berisiko tinggi, lapor Kementerian Kesihatan (KKM), hari ini.

Lima daripada kluster pendidikan itu dilaporkan di Kedah, Selangor (dua), dan masing-masing satu kluster di Kuala Lumpur, Pulau Pinang, Sabah, Kelantan dan Johor.

Keseluruhannya seramai 292 individu dikesan positif Covid-19 menerusi kluster pendidikan.

Di Kedah kluster pendidikan melibatkan:

Di Selangor:

Di Kuala Lumpur ia melibatkan Kluster Jalan Satu Batu Muda, Kepong membabitkan 10 kes, manakala di Pulau Pinang ialah Kluster Permatang Pauh Seberang Jaya di Seberang Perai Tengah (23 kes).

Di Sabah pula melibatkan Kluster Lorong Api-Api di Kota Kinabalu (34 kes); di Kelantan membabitkan Kluster Sungai Sam Krai, Kuala Krai (48 kes), dan di Johor ialah Kluster Jalan Parit Kemang, Batu Pahat (lapan kes).


Terlepas kes RM114 juta, tak bermakna Najib berjaya bersihkan nama, kata peguam

Walaupun Mahkamah Tinggi sudah membuat keputusan wang RM114 juta perlu dikembalikan kepada Datuk Seri Najib Razak ia tidak bermakna bekas Perdana Menteri itu sudah dibersihkan namanya daripada pertuduhan jenayah lain yang dihadapinya.

Peguam, Mohamed Haniff Khatri Abdulla membidas Najib yang membuat kenyataan dangkal seolan-olah kes perbicaraan lain sedang dihadapinya juga sudah selesai walhal hakikatnya semua kes pertuduhan yang dihadapinya tetap berjalan perbicaraan dan belum diputuskan lagi oleh mahkamah.

“Pada hakikatnya, kenyataan semberono Najib Razak itu bukan sahaja tidak betul malah songsang daripada fakta,” kata beliau dalam satu kenyataan hari ini.

Jelasnya lagi, kes wang dikembalikan tersebut hanya satu daripada beberapa pertuduhan lain dihadapinya dan jika mahu membersihkan namanya, Najib perlu menang semua kes mahkamah terlebih dahulu sebelum mengeluarkan kenyataan retorik semata-mata untuk mendapat simpati orang ramai.

“Kerana kebenarannya adalah, isu kegagalan lucut hak berkaitan RM114 juta itu sahaja yang dalam pendapat mahkamah tidak dibuktikan sebagai hasil jenayah, tetapi kesemua senarai pertuduhan jenayah yang dihadapi oleh Najib perlu beliau menang tanpa gagal untuk Najib kemudiannya boleh mendakwa kononnya namanya “sudah dibersihkan!” katanya lagi.

Menurut Haniff lagi, kenyataan Najib itu adalah tidak munasabah memandangkan kes perbicaraan sedang berjalan dan ia dilihat cuba mewujudkan persepsi umum seakan-akan beliau tidak bersalah dalam pertuduhan lain yang dihadapinya.

“Ianya tidak bermakna Najib itu tidak bersalah langsung dalam mana-mana atau kesemua pertuduhan jenayah yang dihadapi Najib di pelbagai mahkamah setakat ini,” ujarnya.

Terdahulu pada Khamis lalu, Hakim Mahkamah Tinggi, Datuk Muhammad Jamil Hussin dalam penghakimannya, berkata mahkamah mendapati pihak pendakwaan gagal membuktikan wang dirampas dari sebuah premis milik Obyu Holdings Sdn Bhd itu diperoleh daripada kesalahan pecah amanah.

Katanya, pegawai penyiasat kes pengubahan wang haram iaitu Asisten Komisioner D Rajagopal gagal menunjukkan wang itu adalah harta curi, wang dipindahkan hasil daripada pecah amanah jenayah atau penipuan serta gagal menjelaskan bagaimana pecah amanah jenayah atau penipuan berlaku.

Bagaimanapun, status wang berjumlah RM114,164,393.44 tidak diputuskan selepas tiada sebarang perintah dikeluarkan mahkamah sama ada ia akan dikembalikan kepada pemilik atau disimpan kerajaan.


Selepas bubar Parlimen, PM kata pilihan raya berasingan susahkan rakyat pula

Perdana Menteri Datuk Seri Ismail Sabri Yaakob menyifatkan keputusan enam kerajaan negeri tidak mahu membubarkan Dewan Undangan Negeri (DUN) bagi mengadakan pilihan raya bersama dengan kerajaan pusat sebagai menyusahkan rakyat.

Ironinya, kenyataan Ismail Sabri yang juga Naib Presiden UMNO itu dibuat selepas beliau dikritik hebat kerana tidak mengendahkan kesusahan rakyat dengan berdegil mahu mengadakan Pilihan Raya Umum Ke-15 (PRU-15) hanya disebabkan tekanan diberikan Datuk Seri Ahmad Zahid Hamidi.

“Tindakan itu (tidak membubarkan DUN) tiada memberi apa-apa kesan kepada kita. Cuma saya kata, pertama akan menyusahkan rakyat yang keluar mengundi (dua kali), kedua dari segi kos yang bakal ditanggung kerajaan adalah tinggi.

“Kos pilihan raya membabitkan enam negeri itu sudah pasti tinggi. Suruhanjaya Pilihan Raya (SPR) akan menanggung dua kos dan rakyat akan mengundi dua kali.

“Sebab itu saya dalam mesej pembubaran Parlimen, Isnin lalu, mengesyorkan kalau boleh diadakan secara bersama (pilihan raya DUN dan Parlimen)

“Namun, keputusan sudahpun dibuat negeri berkenaan. Justeru, pilihan raya (PRU15) akan diteruskan seperti biasa, dan mereka berhak untuk membubarkan DUN pada bila-bila masa saja,” katanya dipetik laporan BH hari ini.

Untuk rekod, amaran sebelum ini sudah diberikan Jabatan Meteorologi Malaysia (MetMalaysia) berhubung risiko mengadakan PRU-15 semasa musim tengkujuh yang bakal menjelang tiba.

Malah, beberapa negeri juga sudah dilaporkan berdepan bencana banjir beberapa hari kebelakangan ini.

Umum mengetahui, Ismail Sabri berdepan desakan daripada Presiden UMNO yang mahu PRU-15 diadakan pada tahun ini juga, malah beberapa kali perhimpunan raksasa diadakan sebagai referendum agar ia dibuat secepat mungkin.

Terdahulu, Presiden PAS, Tan Sri Abdul Hadi Awang, mengumumkan parti itu mengekalkan pendirian tidak membubarkan DUN Kelantan, Terengganu, dan Kedah pada PRU-15.

Beberapa negeri diperintah Pakatan Harapan (PH) juga menyuarakan cadangan sama untuk tidak membubarkan DUN.


Projek MRT3 dianggar bernilai RM50.2 bilion, bakal guna tender terbuka

Sebanyak RM50.2 bilion dianggarkan bagi kos pembinaan keseluruhan projek Mass Rapid Transit 3 (MRT3) yang dijalankan secara tender terbuka, kata Kementerian Kewangan.

Projek MRT3 tersebut sebelum ini ditangguhkan semasa pentadbiran Pakatan Harapan (PH) bagi membolehkan kajian semula dijalankan dan tender hanya mula dibuka semasa pentadbiran Perdana Menteri (PM) Datuk Seri Ismail Sabri Yaakob.

Di Dewan Rakyat hari ini, Menteri Kewangan Tengku Datuk Seri Zafrul Tengku Abdul Aziz memberitahu RM8.4 bilion daripadanya membabitkan kos pengambilan tanah, manakala RM5.6 bilion lagi adalah untuk pengurusan projek.

Kos pembinaan pula, katanya, menelan belanja RM34.3 bilion.

“Namun kos sebenar akan dimuktamadkan selepas proses tender terbuka selesai,” kata Tengku Zafrul.

Senator itu berkata demikian dalam jawapan bertulis kepada soalan Ahli Parlimen Lembah Pantai Fahmi Fadzil yang meminta pecahan kos MRT3.

Fahmi yang juga ketua penerangan PKR turut bertanya sama ada kebenaran parlimen akan diminta atau sebaliknya untuk projek itu.

Soalan kedua tidak dijawab Tengku Zafrul.

Pada harga RM50.2 bilion untuk laluan sepanjang 51km, MRT3 dijangka menjadi projek rel paling mahal dalam sejarah Malaysia setakat ini jika diukur berdasarkan perbelanjaan bagi setiap kilometer.

Sebagai perbandingan, Laluan Rel Pantai Timur sepanjang 665km dianggarkan menelan belanja RM50 bilion, manakala projek MRT1 sepanjang 47km menelan belanja sekitar RM22 bilion.

MRT3 direka semasa pentadbiran Datuk Seri Najib Razak sebagai Perdana Menteri tetapi tender hanya dibuat selepas Ismail Sabri dilantik sebagai PM baharu. Penyerahan tender dijangka dibuat pada Ogos ini.

MRT3 mempunyai laluan bulatan yang bertujuan untuk “melengkapkan” rangkaian rel bandar Kuala Lumpur dengan menghubungkan laluan MRT, LRT, KTM dan monorel sedia ada.

Satu perlima daripada barisan akan berada di bawah tanah dan projek itu dijangka siap pada 2030.


SPRM kata tiada unsur rasuah, PAS kata mengelirukan rakyat

PAS menyifatkan kenyataan Suruhanjaya Pencegahan Rasuah Malaysia (SPRM) yang ‘mempertahankan’ pengumuman Timbalan Perdana Menteri, Datuk Seri Ahmad Zahid Hamidi sebagai mengelirukan rakyat.

Timbalan Presiden PAS, Datuk Seri Tuan Ibrahim Tuan Man berkata parti politik memerlukan garis panduan yang jelas terhadap perkara yang boleh dan tidak boleh semasa berkempen bukan hanya bergantung kepada kenyataan SPRM.

“Kenyataan SPRM mengelirukan rakyat. Pelbagai kenyataan SPRM sebelum ini dilihat kontra dengan apa yang berlaku.

“Pandangan saya kita perlukan garis pandunag jelas mana yang boleh dilakukan dan mana yang tidak boleh. Bukan hanya dengan kenyataan SPRM sahaja .

“Ia akan lebih mudah bagi parti politik dalam kempen mereka. Kita tidak mahu seolah-olah ada dua versi parti pemerintah dan pembangkang,” katanya kepada Agenda Daily.

Menurut Tuan Ibrahim, kerajaan kini dalam keadaan terdesak melihat gelombang kebangkitan rakyat hingga terpaksa mengumumkan pelbagai inisiatif.

“Saya melihat kerajaan dalam keadaan terdesak dengan gelombang kebangkitan rakyat, sehingga terpaksa mengisytihar pelbagai bentuk sumbangan dan bantuan.

“Kerajaan dilihat masih dalam mod tradisi dengan menjadikan pilihan raya sebagai medan mengisytihar pelbagai inisiatif, walaupun jelas rakyat kini sudah tidak termakan dengan gula-gula pilihanraya. Insya-Allah,” katanya.

Sebelum ini beliau menuntut SPRM memberi kenyataan terhadap pengumuman Zahid yang memberikan peruntukan khas ketika berucap pada Majlis Perasmian Himpunan Belia Lestari Generasi Unggul (LesGU) sempena program Sentuhan Kasih Desa di Bandar Al Muktafi Billah Shah, Dungun Terengganu.

Namun menurut Ketua Pengarah SPRM, Tan Sri Azam Baki, pengumuman itu tiada unsur rasuah dan pemberian seumpama itu bukan rasuah.

“Ini adalah sebuah kerajaan pemerintah yang boleh melaksanakan inisiatif yang difikirkan wajar untuk rakyat.

“Pada hemat saya, tiada masalah berhubung isu pemberian geran ini kerana ia merupakan inisiatif kerajaan. Jadi kalau inisiatif peruntukan yang telah diluluskan kerajaan, ia tiada unsur rasuah,” katanya, lapor Sinar Harian.

Jumaat lalu, Zahid mengumumkan geran tambahan berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu malah katanya jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.

Pengumuman beliau itu mendapat kritikan pelbagai pihak termasuk Presiden MUDA, Syed Saddiq Syed Abdul Rahman dan bekas menteri kesihatan, Khairy Jamaluddin yang menyifatkannya sebagai sogokan menjelang PRN.

Malah Gabungan Pilihan Raya Bersih dan Adil (Bersih) sendiri menegaskan pengumuman Presiden UMNO itu melanggar larangan 3C yang digariskan.

Menurut Bersih, Zahid yang juga Menteri Kemajuan Desa dan Wilayah secara jelas mengenakan syarat jumlah peruntukan itu akan dinaikkan sekiranya parti kerajaan menang dalam PRN pada 12 Ogos ini.


Tindakan Najib, Arul pinda laporan audit 1MDB adalah perbuatan jenayah, kata saksi

Seorang saksi memberitahu Mahkamah Tinggi Kuala Lumpur hari ini langkah meminda laporan audit 1Malaysia Development Berhad (1MDB) yang dilakukan Datuk Seri Najib Razak dan Arul Kanda Kandasamy merupakan satu perbuatan jenayah.

Perkara itu diberitahu Penguasa Kanan Bahagian Siasatan Suruhanjaya Pencegahan Rasuah Malaysia (SPRM) Putrajaya, Haniff Lami, 34 semasa prosiding perbicaraan dengan menyifatkan perbuatan itu bertujuan melindungi kedua-dua tertuduh daripada diambil tindakan sivil atau jenayah berkaitan perjalanan operasi syarikat itu.

Haniff yang merupakan saksi pendakwaan ke-16 perbuatan tersebut dibuat sebelum laporan dibentangkan kepada Jawatankuasa Kira-Kira Wang Negara (PAC) pada 24 Februari 2016 manakala Arul Kanda didapati bersubahat dengan Najib dalam kes terbabit.

“Tertuduh kedua (Najib) dalam kes ini mengarahkan Ketua Setiausaha Sulit Perdana Menteri pada ketika itu iaitu Tan Sri Shukry Mohd Salleh untuk mendapatkan laporan terbabit dan menyerahkan salinan laporan kepada tertuduh pertama (Arul Kanda) untuk disemak.

“Tertuduh kedua kemudian mengarahkan supaya satu pertemuan dibuat di pejabatnya di Putrajaya pada 22 Februari 2016 di mana ia turut dihadiri Tan Sri Ambrin Buang (bekas Ketua Audit Negara) dan Tan Sri Ali Hamsa (bekas Ketua Setiausaha Negara).

“Dalam pertemuan itu, tertuduh kedua mengarahkan Ali untuk mengadakan mesyuarat penyelarasan antara Jabatan Audit Negara (JAN) dan bekas Perdana Menteri itu bagi membincangkan perkara yang beliau (Najib) tidak berpuas hati dengan laporan dikeluarkan JAN dan untuk laporan itu tidak dicetak hingga mendapat kebenarannya,” katanya dipetik laporan BH.

Haniff memberi kenyataan itu semasa membaca penyataan saksi di hadapan Hakim Mohamed Zaini Mazlan.

Pasukan pendakwaan diwakili Datuk Seri Gopal Sri Ram dan Mohamad Mustafa P Kunyalam, manakala Najib dan Arul Kanda masing-masing diwakli peguam, Rahmat Hazlan dan Datuk N Sivananthan.

Haniff juga mendedahkan satu mesyuarat diadakan oleh Ali pada 24 Februari 2016 yang turut dihadiri Arul Kanda, susulan arahan daripada Najib dan hasilnya terdapat pindaan dibuat terhadap laporan membabitkan empat perkara.

Beliau berkata, perkara pertama ialah dua versi penyata kewangan 1MDB berbeza bagi 2014 disusuli perjanjian Country Groups Securities Thailand dengan ACME Time Limited (ACME).

“Dua lagi perkara ialah isu kehadiran Jho Low (ahli perniagaan dalam buruan, Low Taek Jho) dan isu penangguhan penerbitan Nota Jangka Sederhana Islam (IMTN).

“Susulan mesyuarat itu, Laporan Pengauditan 1MDB dibentangkan di hadapan PAC pada 4 dan 7 Mac 2016 adalah laporan dipinda susulan arahan tertuduh kedua,” katanya.

Ketika pemeriksaan balas oleh Rahmat pula, Haniff berkata, Najib dan Arul Kanda ditahan masing-masing pada 10 dan 11 Disember 2018 dan mereka dirakam keterangan pada hari tangkapan.

Saksi itu juga bersetuju dengan cadangan peguam terbabit bahawa versi keterangan tertuduh perlu disiasat secara mendalam bagi menegakkan keadilan.

Rahmat: Saya katakan izin pertuduhan mereka sebelum tangkapan dan rakaman percakapan Arul Kanda?

Haniff: Benar.

Rahmat: Macam mana nak siasat jika arahan tuduh sebelum rakam percakapan?

Haniff: Siasatan sudah dibuat secara menyeluruh.

Rahmat: Siasatan menyeluruh tanpa merakam kenyataan?

Haniff: Najib ada dirakam keterangan sebagai saksi pada 6 Disember 2018.

Rahmat: Empat hari siasatan versi Najib?

Haniff: Betul.

Rahmat kemudian mendakwa bekas Peguam Negara, Tan Sri Tommy Thomas mengeluarkan arahan pertuduhan sebelum satu siasatan lengkap dan adil diberikan kepada Najib, namun ia tidak dipersetujui saksi itu.

Pada 12 Disember 2018, Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir pengauditan 1MDB sebelum dibentangkan kepada PAC untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan berkenaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbicaraan bersambung 18 Ogos ini.


Kenaikkan kadar OPR bakal menyebabkan pembeli rumah teragak-agak

Kenaikan Kadar Dasar Semalaman (OPR) kepada 2.50 peratus dilihat berkemungkinan akan mempengaruhi orang ramai untuk membeli rumah, terutamanya kumpulan isi rumah M40 yang kebanyakannya mempunyai komitmen pinjaman bank terutamanya pembiayaan peribadi.

Pengerusi Persatuan Pemaju Hartanah dan Perumahan Malaysia (REHDA) Kedah/Perlis Yeoh Su Guan berkata buat masa ini, ada antara golongan M40 dan B40 yang sedang menunggu pengumuman Bajet 2023 sebelum membuat sebarang pembelian rumah, lapor Bernama.

“Peningkatan OPR kepada 2.50 peratus ini memang memberi kesan kepada pemaju hartanah, kerana apabila kadar ansuran meningkat, ia akan membuatkan pembeli teragak-agak untuk membeli rumah terutamanya golongan M40 yang mempunyai banyak komitmen lain.

“Banyak rumah yang masih tidak terjual kerana pembeli masih menunggu Bajet 2023, yang mana mereka berharap kerajaan akan menyediakan sesuatu kepada pembeli mahupun pemaju, dalam usaha mengurangkan kesan OPR itu berkaitan pemilikan rumah,” katanya.

Beliau berkata demikian kepada pemberita selepas majlis menandatangani memorandum persefahaman (MoU) antara REHDA Kedah/Perlis bersama anak syarikat milik penuh Tenaga Nasional Berhad (TNB), Allo Technology Sdn Bhd (Allo) di sini hari ini.

Baru-baru ini, Bank Negara Malaysia (BNM) mengumumkan OPR dinaikkan 25 mata asas menjadikan kadarnya ketika ini sebanyak 2.50 peratus dan ia merupakan kenaikan kali ketiga berturut-turut tahun ini, untuk kadar penanda aras pinjaman dan simpanan sejak Mei dan Julai lalu.

Dalam pada itu, beliau berkata kekurangan tenaga kerja, kos bahan binaan yang tinggi serta pelaksanaan gaji minumum, turut menyukarkan pemaju hartanah untuk memulihkan sektor berkenaan dalam tempoh pasca pandemik Covid-19 kini.

“Ramai pemaju hartanah yang terpaksa menangguhkan projek mereka berikutan beberapa isu yang timbul, antaranya kekurangan buruh pekerja asing, jadi kini pemaju sedang berusaha mencari jalan untuk menyiapkan projek-projek yang tertangguh dengan segera,” katanya.


BN jual mahal pula, Tok Mat kata belum tentukan kerjasama dengan PH

Barisan Nasional (BN) belum membuat keputusan mengenai kerjasama politik dengan mana-mana parti bagi menghadapi Pilihan Raya Negeri (PRN) di enam buah negeri.

Timbalan Pengerusi BN Datuk Seri Mohamad Hasan berkata BN masih dalam peringkat menyusun dan melihat strategi yang terbaik bagi menghadapi pilihan raya itu nanti, menurut laporan Bernama.

“BN akan membuat persiapan jentera dulu, bagaimana cara untuk menghadapi pilihan raya nanti, siapa sekutu kita belum ditentukan.

“Saya belum dapat menjangkakan strategi yang bagaimana perlu dibuat dengan siapa kita mahu berganding bahu… itu belum cerita lagi mengenai pembahagian kerusi, banyak,” katanya kepada pemberita selepas merasmikan Majlis Graduasi Sekolah Menengah Kebangsaan (SMK) Puteri di sini hari ini.

Mohamad yang merupakan Pengarah Pilihan Raya BN berkata beliau tidak menolak kemungkinan kerjasama yang ada di peringkat kerajaan pusat termasuk bersama Pakatan Harapan (PH) diteruskan untuk menghadapi PRN di Selangor, Negeri Sembilan, Pulau Pinang, Kelantan, Terengganu dan Kedah itu.

“Kemungkinan besar ada, apa pilihan yang kita (BN) ada, dalam keadaan begini, tidak banyak piihan, pilihan yang ada terhad, (BN) mesti melihat pilihan mana yang terbaik,” katanya.

Mohamad berkata BN juga telah membentuk jawatankuasa kecil bagi menjalankan post mortem susulan kekalahan semasa Pilihan Raya Umum Ke-15 (PRU15) yang lalu.

Katanya hasil post mortem itu termasuk jumlah undi yang diperoleh semasa PRU15 mengikut Pusat Daerah Mengundi (PDM) akan dijadikan rujukan untuk menghadapi PRN.

“Pertama mahu lihat post mortem, isu dan masalah dan baru lihat cara dan strategi bagaimana menghadapi PRN ini. Kita tidak boleh menidakkan apa yang telah berlaku kerana PRU15 merupakan, PRU terburuk dalam sejarah BN,” katanya.


PRU-15: UMNO, BN Negeri Sembilan tanding sendirian di semua kerusi

UMNO dan Barisan Nasional (BN) Negeri Sembilan mengetepikan permuafakatan dan kerjasama menerusi Muafakat Nasional (MN), apabila memutuskan meletak calon di semua kerusi Parlimen dan Dewan Undangan Negeri (DUN) pada Pilihan Raya Umum Ke-15 (PRI-15) akan datang.

Keputusan itu dibuat tatkala rakan muafakatnya, PAS masih mengharap perpecahan MN tidak berlaku, khususnya menjelang PRU-15.

Setiausaha Badan Perhubungan UMNO Negeri Sembilan Mustafa Salim berkata keputusan bertanding di semua lapan kerusi Parlimen dan 36 DUN selaras dengan kepemimpinan tertinggi UMNO dan BN.

“Ini sudah diputuskan pada Perhimpunan Agung UMNO baru-baru ini (UMNO bertanding solo) selain menerusi kenyataan presiden dan timbalan Presiden.

“Berdasarkan itu, UMNO akan bertanding sendirian termasuk di Negeri Sembilan, kita tiada kerjasama dengan mana-mana parti atau pakatan lain dalam menghadapi Pilihan Raya Umum (PRU) akan datang.

“Oleh itu, kita akan meletakkan calon di semua kerusi Parlimen dan DUN di Negeri Sembilan,” katanya memetik laporan BH, hari ini.

Mustafa yang juga Ketua UMNO Bahagian Seremban mengulas kenyataan Ahli Majlis Tertinggi UMNO, Datuk Seri Reezal Merican Naina Merican, baru-baru ini, yang menegaskan parti itu tidak akan terikat dengan mana-mana pakatan politik bagi menghadapi PRU-15.

Sebaliknya kata Reezal ‘pemetaan siasah’ dan wibawa politik UMNO dapat berdiri dengan kekuatan sendiri.

Mengenai calon akan diketengahkan, Mustafa berkata, kepemimpinan tertinggi parti di peringkat pusat dan negeri sudah mengenal pasti calon yang sesuai.

Ketika ini, UMNO menyandang tiga kerusi Parlimen di Negeri Sembilan, iaitu Rembau, Jelebu dan Jempol, selain 16 kerusi DUN berbanding Pakatan Harapan (PH) yang menguasai 20 kerusi.

Pada PRU-14 lalu, PAS turut bertanding di semua kerusi Parlimen dan DUN di Negeri Sembilan, namun gagal memperoleh kemenangan.


Taliban bentuk tribunal tentera kuat kuasa undang-undang Islam

Kerajaan sementara Taliban hari ini mengumumkan pembentukan tribunal tentera untuk menguatkuasakan undang-undang Islam di Afghanistan.

Tribunal itu dibentuk atas perintah pemimpin tertinggi Taliban, Hebatullah Akhundzada untuk menguatkuasakan undang-undang syariah dan pembaharuan sosial, kata Enamullah Samangani, timbalan jurucakap kumpulan Taliban dalam satu kenyataan.

Obaidullah Nezami dilantik sebagai pengerusi tribunal, sementara Seyed Aghaz dan Zahed Akhundzadeh, sebagai timbalannya, kata kenyataan itu.

Tribunal tentera akan mempunyai kuasa untuk mentafsir peraturan syariah, mengeluarkan dekri yang berkaitan dengan undang-undang sivil Islam dan perundangan dalam kes peringkat tinggi, dan juga mendaftarkan aduan, tindakan undang-undang, dan petisyen terhadap pegawai Taliban dan anggota polis, tentera, dan unit perisikan.

Berikutan jatuhnya kerajaan yang disokong Barat dan Taliban kembali berkuasa pada Ogos, sistem perundangan kekal lumpuh, dan pejuang Taliban dikatakan menguatkuasakan undang-undang dan ketenteraman.

Sementara itu, Direktorat Perisikan Tinggi, Jabatan Risikan Taliban, berkata kadar jenayah telah menurun, dengan 82 penculik dan berpuluh-puluh pencuri ditahan sejak mereka mengambil alih kuasa pada Ogos.

Terdahulu, Hassan Akhund, pemangku perdana menteri, mengarahkan pegawai untuk menyiasat kes “penangkapan dan penyeksaan” Allah Gul Mujahid, bekas anggota Wolesi Jirga (dewan bawahan).

Ia susulan video viral Mujahid dipukul dan dihina oleh tentera Taliban yang disiarkan di media sosial. – Agensi


Tok Mat lepas jawatan timbalan pengerusi jika BN gagal bentuk kerajaan

Datuk Seri Mohamad Hasan berkata beliau bersedia melepaskan jawatannya sebagai Timbalan Pengerusi Barisan Nasional (BN) sekiranya gabungan itu gagal membentuk kerajaan seterusnya selepas Pilihan Raya Umum Ke-15 (PRU-15) akan datang.

Beliau menegaskan bahawa PRU-15 adalah “pertempuran hidup atau mati” untuk BN.

“Keutamaan kita ialah pilihan raya akan datang. Kita mesti menang. Kalau kalah, kalau nak jawatan timbalan pengerusi ambillah.

“Barisan mesti menang. Jika tidak, sukar untuk kita kembali. Ini adalah peluang terakhir untuk membuktikan kita boleh merampas semula Putrajaya,” katanya dalam ucapan pada Konvensyen Wanita Barisan 2022, hari ini (14 Ogos).

Untuk rekod, tidak ada pemilihan untuk merebut jawatan Timbalan Pengerusi atau Pengerusi BN yang biasanya disandang oleh parti komponen terbesar dalam gabungan itu.

Pengarah Pilihan Raya BN itu juga mengingatkan parti komponen dan penyokong bahawa PRU akan datang tidak seperti yang lain kerana mereka akan berdepan beberapa gabungan, termasuk Pakatan Harapan (PH) dan Perikatan Nasional (PN).

Bagaimanapun, Mohamad yang lebih dikenali sebagai ‘Tok Mat’ berkata momentum daripada pilihan raya kecil dan pilihan raya negeri baru-baru ini memberi harapan kepada BN untuk menang.

“Jika ini adalah larian 100m, maka hanya tinggal 15m lagi. Kita perlu pecut ke garisan penamat,” katanya dalam ucapan yang disiarkan secara langsung menerusi Facebook BN.

Selain skandal 1MDB yang belum reda, BN dan UMNO kini berdepan pula isu kontrak pembinaan enam kapal tempur pesisir pantai (LCS) bernilai RM9 bilion sejak 2011, dengan RM6 bilion telah diberikan tetapi sehingga tahun ini tiada sebuah pun LCS yang diserahkan kepada kerajaan.

Sementara itu, Ketua Wanita BN Datuk Seri Dr Noraini Ahmad meminta kuota 30 peratus daripada calon PRU-15 diberikan kepada sayap wanita.

Beliau yang memetik Pilihan Raya Negeri Johor, berkata sayap wanita itu telah menyumbang kepada kemenangan penting kepada BN.

“Saya yakin gesaan untuk peruntukan 30 peratus kerusi untuk wanita pada PRU-15 akan disokong oleh pengerusi BN (Datuk Seri Ahmad Zahid Hamidi),” katanya dalam ucapan penggulungan pada konvensyen berkenaan.

“Tidak terlalu banyak untuk mendesak kerajaan meminda Perlembagaan Persekutuan bagi menetapkan setiap parti politik mesti mengemukakan sekurang-kurangnya 30 peratus calon wanita bagi melayakkan mana-mana parti bertanding dalam PRU,” katanya.


Tak perlu takut keluar mengundi semasa PRN Johor

Rakyat tidak perlu bimbang untuk keluar menunaikan tanggungjawab sebagai pengundi pada Pilihan Raya Negeri (PRN) Johor, 12 Mac depan walaupun berlakunya peningkatan kes Covid-19 ketika ini, kata Menteri Komunikasi dan Multimedia Tan Sri Annuar Musa.

Beliau berkata meskipun terdapat banyak kelonggaran prosedur operasi standard (SOP) ketika tempoh berkempen, namun susun atur proses pengundian dan SOP yang ditetapkan mampu mengawal penularan wabak Covid-19, menurut laporan Bernama.

“Tidak perlu ada rasa takut dan bila nak pergi mengundi mungkin ada proses ujian kendiri, malah pusat undi ada ruang khusus sekiranya (ada yang) positif (Covid-19)… di peringkat pihak berkuasa telah susun atur mengikut SOP dan norma baharu dalam mengendalikan PRN Johor.

“Insya-Allah, semuanya akan berjalan baik dan terkawal,” katanya pada sesi soal jawab ketika program Bicara Keluarga Malaysia di Dewan Auditorium RTM Johor di sini hari ini.

Beliau ditanya oleh seorang hadirin mengenai SOP berkempen dikeluarkan Suruhanjaya Pilihan Raya (SPR) yang memberi lebih banyak kelonggaran berbanding PRN sebelum ini walaupun berlaku peningkatan kes Covid-19 sejak kebelakangan ini.

Penganjuran ceramah, syarahan dan kempen secara fizikal dan ziarah rumah ke rumah dibenarkan sepanjang 14 hari tempoh berkempen PRN Johor.

Menurut SOP dikeluarkan Suruhanjaya Pilihan Raya (SPR), ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang, manakala bagi kempen ziarah rumah ke rumah, penyertaan tidak melebihi lima orang.

Mengulas lanjut, Annuar berkata rakyat perlu memahami bahawa negara ini sedang beralih ke fasa endemik yang bermakna kehidupan termasuk sistem demokrasi perlu kembali seperti biasa namun dengan amalan norma baharu.

“Banyak kelonggaran dibenarkan seperti ceramah, kempen dan ziarah rumah ke rumah berdasarkan SOP yang ditetapkan. Ini maknanya kita mesti kembali kepada keadaan biasa tetapi dengan norma baharu dan pilihan raya adalah sebahagian proses dituntut dalam Perlembagaan.

“Sekiranya, berkempen tidak boleh maka cacatlah proses demokrasi itu. Kita perlu bergerak ke arah biasa tetapi dengan norma baharu. Kalau perkara itu difahami maka pengundi tidak perlu takut,” jelasnya.

Sementara itu, ketika ditemui pemberita, Annuar sekali lagi mengulangi bahawa kerajaan bersikap terbuka dalam mengizinkan media rasmi kerajaan dijadikan medium memperkenalkan calon parti bertanding termasuk pihak pembangkang.

“Soal berkempen itu ada lagi medium-medium lain yang boleh digunakan termasuk media sosial. Kita ambil kira pandangan diberikan tetapi buat masa ini, belum lagi kempen secara langsung melalui RTM,” katanya.

Semalam, Presiden PKR Datuk Seri Anwar Ibrahim ketika berucap pada majlis pengumuman calon zon tengah dan zon timur berkata parti pembangkang masih belum diberi ruang untuk menggunakan saluran media rasmi seperti yang pernah disebut Ahli Parlimen Ketereh itu sebelum ini.


Kenapa pula UMNO tak boleh bersama DAP, kata Zahid pertahan kerjasama

Tiada sebab untuk UMNO tidak boleh bersama dengan DAP dalam kerajaan campuran sekarang ini, kata Datuk Seri Ahmad Zahid Hamidi.

Presiden UMNO itu mempertahankan keputusan untuk bekerjasama dan menjadi rakan politik dengan DAP walaupun sebelum ini pernah mengeluarkan pendirian “No Anwar, No DAP” semasa Perhimpunan Agung (PAU) yang lepas.

“Malah mereka menghormati itu perjuangan UMNO kerana terdapat dalam Perlembagaan UMNO bahawa keempat-empat unsur ini wajib dipertahankan dan mereka bersetuju.

“Saya tidak nampak ada permasalahan kononnya kita terpaksa menggadai maruah dan sebagainya, sebab PAS (pernah) bersama dengan DAP dah lama. Kenapa PAS boleh, bila kita (UMNO) buat kononnya kita ini menggadai Islam dan Melayu,” katanya dipetik laporan BH.

Zahid berkata demikian selepas sesi Taklimat Presiden yang diadakan secara tertutup sempena PAU 2023 hari ini.

Untuk rekod, pada Mac 2021 lalu, Zahid semasa berucap pada PAU 2020 membuat pendirian menolak kerjasama dengan DAP dan tidak menyokong Datuk Seri Anwar Ibrahim.

Dalam pada itu, Zahid juga mendakwa PAS sebelum itu telah melakukan ‘perkahwinan mutaah’ politik beberapa kali dengan pelbagai parti, termasuk DAP.

Menjelas mengenai taklimat yang diadakan semalam, Zahid berkata, semua perwakilan UMNO yang hadir diingatkan mengenai beberapa aspek, terutamanya realiti baharu politik tanah air ketika ini.

Katanya, walaupun UMNO menjadi sebahagian daripada Kerajaan Perpaduan, parti itu tidak dominan dan itu hakikat yang harus diakui.

“Enam Pilihan Raya Negeri (PRN) akan datang menuntut kerja kuat kita dan harus membuktikan mana-mana kerusi yang dimuktamadkan untuk diberikan kepada Barisan Nasional (BN) hendaklah kita menang, tidak ada makna kalau kita merasa kuat tapi sebenarnya keberhasilannya kurang,” katanya

Beliau berkata, ahli UMNO harus sedar pada Pilihan Raya Umum (PRU) lalu, undi yang diterima parti itu cuma berada sekitar 23 peratus

“Kerusi yang kita peroleh cuma sekitar 11 peratus sahaja. Dua kali kita kecundang, dalam PRU-14 dan PRU-15.

“Kita harus bangkit untuk bangkit. Kita harus perbetulkan kelemahan kelemahan kita,” katanya.

Zahid berkata, masalah yang dihadapi UMNO ketika mendepani kedua-dua PRU itu kerana mereka melayani titik-titik perbezaan.

“Kali ini kita mesti mencari titik persamaan dan kita harus bergerak ke hadapan. Dalam BN, kita ada MCA dan MIC, dalam PH ada DAP, di situ yang kita harus lihat ialah bagaimana kebersamaan di antara BN dengan PH,” katanya.


AS tunjuk kuat, uji peluru berpandu balistik Minuteman III

Tentera Amerika Syarikat (AS) hari ini (Selasa, 16 Ogos) memberitahu mereka berjaya melakukan ujian peluru berpandu balistik antara benua Minuteman III, setelah ditangguhkan untuk mengelak peningkatan ketegangan dengan Beijing tatkala China menunjukkan kekuatannya terhadap Taiwan sejak awal bulan ini.

China mengerahkan lebih banyak pesawat dan melepaskan peluru berpandu secara terus di Selat Taiwan selepas Speaker Dewan Perwakilan AS Nancy Pelosi membuat lawatan ke pulau yang diperintah sendiri.

China menganggap Taiwan sebahagian daripada wilayahnya dan tidak pernah mengambil tindakan kekerasan untuk meletakkan Taipei terus di bawah kekuasaannya.

Beijing telah melakukan latihan udara dan laut yang besar bulan ini di sekitar Taiwan dalam reaksi marah terhadap lawatan Pelosi dan delegasi kongres.

Latihan itu termasuk menembak pelbagai peluru berpandu balistik ke perairan Taiwan – antara laluan perkapalan paling sibuk di dunia – dan ia adalah kali pertama China mengambil langkah sedemikian sejak pertengahan 1990-an.

Ujian terbaharu tentera AS menunjukkan kesediaan pasukan nuklear dan memberikan keyakinan terhadap keberkesanan sistem nuklear AS.

Satu kenyataan tentera AS berkata kira-kira 300 ujian sedemikian telah dibuat sebelum ini dan ia bukan hasil daripada sebarang peristiwa global tertentu.

Pada April, tentera AS membatalkan ujian peluru berpandu balistik antara benua Minuteman III. Kelewatan itu bertujuan untuk mengurangkan ketegangan nuklear dengan Russia ketika perang yang berterusan di Ukraine.

Minuteman III yang berkeupayaan nuklear, dibuat oleh Boeing, adalah kunci kepada senjata strategik tentera AS. Peluru berpandu itu mempunyai jarak lebih 9,660 kilometer dan boleh bergerak pada kelajuan kira-kira 24,000 kilometer sejam.

Presiden Russia Vladimir Putin pada Februari berkata pasukan nuklear negaranya harus diletakkan dalam keadaan berjaga-jaga, sekali gus menimbulkan kebimbangan bahawa pencerobohan Russia ke atas Ukraine boleh membawa kepada perang nuklear.

Russia dan AS setakat ini mempunyai kepala peledak senjata nuklear terbesar selepas Perang Dingin. – Agensi


Menteri Luar Arab Saudi mengadakan lawatan rasmi ke Malaysia dua hari

Menteri Luar Datuk Seri Saifuddin Abdullah akan menerima kunjungan Putera Faisal bin Farhan sempena lawatan rasmi dua hari Menteri Luar Arab Saudi itu ke Malaysia bermula 7 hingga 8 Jun.

Kedua-dua menteri itu akan mengadakan mesyuarat dua hala bagi merangka hala tuju hubungan Malaysia-Arab Saudi yang sudah sedia kukuh, menurut kenyataan Kementerian Luar hari ini, lapor Bernama.

Selain itu, kedua-dua pemimpin juga akan turut bertukar-tukar pandangan berkenaan isu serantau dan antarabangsa.

Putera Faisal turut dijadual bertemu Perdana Menteri Datuk Seri Ismail Sabri Yaakob pada 8 Jun.

Semasa lawatan itu juga Putera Faisal dijadual menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Menteri Luar Arab Saudi itu juga akan mengadakan pertemuan secara berasingan bersama Menteri Kanan Pertahanan Datuk Seri Hishammuddin Hussein dan Menteri Kanan Perdagangan Antarabangsa dan Industri, Datuk Seri Mohamed Azmin Ali.

Malaysia dan Arab Saudi telah lama menjadi rakan kongsi dan kerjasama antara kedua-dua negara terus berkembang dalam pelbagai bidang, termasuk dalam tindak balas Covid-19 dan pemulihan pasca pandemik.

Arab Saudi merupakan rakan dagang kedua terbesar Malaysia dan sumber import terbesar dalam kalangan negara Asia Barat. Jumlah dagangan Malaysia-Arab Saudi pada 2021 bernilai RM17.56 bilion (USD4.23 bilion).


Jangkitan Covid-19 di Australia terus meningkat, varian Delta merebak

Jangkitan Covid-19 di Australia meningkat lagi hari ini kepada 1,323 kes, tatkala perdebatan berlanjutan mengenai apakah komuniti negara itu harus mulai hidup bersama virus berkenaan, setelah berjaya menyekatnya pada peringkat awal penularan.

Negeri paling padat penduduk di Australia, New South Wales, – pusat penularan varia Delta – melaporkan 1,218 kes, ketika pihak berkuasa negeri itu bercadang melonggarkan beberapa peraturan dan sekatan, setelah sembilan minggu dikenakan ‘lockdown’.

Perintah sekatan dan penutupan itu dijadualkan berakhir hujung September ini.

Ketua Menteri New South Wales Gladys Berejiklian memberi jaminan akan membuka semula negeri itu setelah 70 peratus daripada populasi berusia 16 tahun ke atas telah menerima dua dos vaksin Covid-19.

“Tidak kita berapa jumlah jangkitan harian, dua dos, 70 peratus di New South Wales bermakna kebebasan kepada sesiapa yang telah divaksin,” katanya hari ini sambil menjelaskan separuh daripada sasaran itu telah dicapai.

Di Victoria, negeri kedua padat penduduk di Australia yang telah dikenakan ‘lockdown’ kali keenam sejak bermulanya pandemik, terdapat 92 jangkitan baharu, tertinggi sejak hampir setahun lalu.

Ketua Menteri Victoria, Daniel Andrews berkata ‘lockdown’ itu yang dijadual tamat Khamis ini akan disambung lagi.

“Kami melihat kes meningkat dan tidak boleh mengambil langkah menamatkan ‘lockdown’,” katanya tanpa menjelaskan sehingga bila perintah itu akan diberlakukan.

Australia setakat ini merekodkan 50,100 kes positif Covid-19 dan 999 kematian.

Selepas negara itu menutup semua sempadannya pada awal penularan wabak Covid-19, semua enam negeri dan dua wilayah menggunakan pelbagai kombinasi, termasuk menutup pintu sempadan negeri, ‘lockdown’ dan penjarakan sosial bagi memerangi penularan virus itu.

Namun, kini kerajaan Australia menegaskan stratefi sifar Covid-19, yang berjaya mengekang penularannya, sudah tidak realistik susulan kewujudan varian Delta yang cepar menular dan menjangkiti.

Perdana Menteri Scott Morrison menggesa semua negeri membuka semula sempadan masing-masing setelah mencapai sasaran 70 peratus penduduk 16 tahun ke atas telah divaksin, namun Queensland dan Australia Barat – dua negeri yang bebas Covid-19 – enggan berbuat demikian. – Agensi


Jangan risau, wang KWSP masuk sebelum Aidilfitri: Tengku Zafrul

Tidak semua pemohon pengeluaran khas caruman Kumpulan Wang Simpanan Pekerja (KWSP) menerima wang masing-masing semalam, sebaliknya ia akan dikredit ke dalam akaun masing-masing dari semasa ke semasa.

Namun, Menteri Kewangan Datuk Seri Tengku Zafrul Tengku Abdul Aziz memberi jaminan wang kepada semua pencarum yang memohon akan dikreditkan sebelum sambutan Hari Raya awal Mei ini.

“Jangan risau kalau permohonan anda belum diluluskan dan penyaluran belum dibuat.

“Kumpulan Wang Simpanan Pekerja (KWSP) sudah memberi komitmen, mereka akan berusaha menyelesaikan semua permohonan sebelum Aidilfitri,” katanya dalam kenyataan menerusi video di Facebooknya hari ini.

Beliau memberi penjelasan itu setelah menerima banyak pertanyaan mengapa pengeluaran khas KWSP belum dimasukkan ke dalam akaun penerima pada 18 April.

Tengku Zafrul menjelaskan, tidak semua permohonan pengeluaran khas KWSP dimasukkan ke akaun semua pemohon semalam, sebaliknya ia akan dikreditkan secara berperingkat.

Katanya, KWSP terima 5.3 juta permohonan dengan jumlah pengeluaran RM40.1 bilion.

“Ini satu jumlah yang sangat besar. Sukar untuk KWSP menyalurkan jumlah sebesar itu dalam masa yang singkat.

“Sejak saya umumkan pengeluaran khas KWSP yang akan mula dikreditkan secara berperingkat mulai 18 April, ramai tanya, YB dah 18 April ni, kenapa tak masuk duit dalam akaun saya lagi?

“Sejak awal lagi, KWSP sudah maklumkan penyaluran dibuat secara berperingkat. Sekarang pun sudah ada yang terima makluman KWSP mengenai status permohonan mereka,” jelasnya

Beliau berkata, pemohon akan menerima wang mereka pada tarikh yang berlainan, dan bukan semuanya pada 18 April.

“Ada yang dapat 20 hari bulan, ada yang 21 hari bulan dan sebagainya. Saya harap Keluarga Malaysia yang terbabit dapat bersabar menunggu pengeluaran khas KWSP,” katanya.

Beliau juga berdoa semoga baki bulan Ramadan yang mulia ketika ini dapat dimanfaatkan dengan ibadah dan Aidilfitri kelak dapat disambut dengan lebih ceria.


Bubar Parlimen demi menyelamatkan OKT 47 kes mahkamah

1) Pengumuman pembubaran parlimen oleh YAB PM Datuk Seri Ismail Sabri sebentar tadi adalah tanda semboyan telah dibunyikan bagi mengheret-paksa rakyat turun mengundi di musim hujan ribut dan banjir hujung tahun ini.

2) Keputusan PM itu dilihat sebagai terdesak kerana rakyat melihat beliau telah dan sedang ditekan oleh kepimpinan partinya yang didominasi Kluster Mahkamah, dengan seorang OKT (Orang Kena Tuduh) selaku presiden mereka yang mempunyai 47 kes berkait pecah amanah, rasuah dan gubahan wang haram melibatkan satu yayasan kebajikan.

3) Kita tahu bahawa tarikh akhir untuk sesi bela diri Presiden UMNO tersebut untuk 47 kesnya itu adalah hujung November ini, di mana keputusan mahkamah untuk membebas atau menghukumnya adalah Disember tahun ini atau selewat-lewatnya Januari tahun depan.

4) Dalam usaha serta pelbagai helah Kluster Mahkamah untuk membebaskan diri mereka dari dibicara apatah lagi dihukum oleh mahkamah, maka Peguam Negara, jika bukan Ketua Hakim Negara, mahu ditukar oleh kelompok tersebut secepat mungkin setelah dapat memegang tampuk pentadbiran negara secara solo.

5) Tanpa rakan politik untuk semak imbang dan memantau di Putrajaya sepertimana BN telah mendominasi kerajaan pusat negara ini sejak merdeka hingga jatuh korup, maka tidak hairanlah puak ini menolak malah mengecam seruan ke arah PERPADUAN UMMAH oleh PAS dan PENYATUAN NASIONAL oleh BERSATU.

6) BN lupa siapa yang beri nyawa dan oksigen untuk mereka bernafas kembali dalam pejabat pentadbiran kerajaan pusat di Putrajaya setelah kecundang ditolak majoriti rakyat dalam PRU lalu.

7) Mereka tidak insaf dek kerana para pemimpin yang angkuh dan koruplah maka Parti Keramat mereka itu makin dibenci oleh orang Melayu sendiri terutama generasi muda tanah air kita. Mereka rela bakar segala kelambu permuafakatan sesama bangsa hanya kerana taksub pemimpin tertinggi mereka serta asobiyyah kepartian yang melampau.

Rakyat juga rata-rata berasa dukacita dengan payung negara yang diharapkan dapat mengekang hasrat keji kelompok minoriti itu yang masih berkiblatkan seorang banduan VVIP di Penjara Kajang. Sungguhpun begitu, rakyat redha bahawa baginda tidak melanggar Perlembagaan Persekutuan dalam hal pembubaran parlimen ini.

9) Politik rakus, hipokrit dan kuno yang terus menjadi budaya “Parti Keramat” itu memperbodohkan rakyat seolah-olah cerminan GURU yang mengajar ANAK MURIDNYA untuk licik berkata-kata menggunakan nama RAKYAT jika bukan nama bangsa dan agama.

10) Kami warga Perikatan Nasional (PN) khususnya dari Parti BERSATU akan terus istiqomah dengan prinsip perjuangan kami yang berteraskan semangat KEBANGSAAN demi perpaduan rakyat MARHAEN & memperjuangkan INTEGRITI. Kami akan hadap apa jua dan sesiapa saja yang bersaing dalam PRU ke-15 ini.

ALLAHUAKBAR!

HIDUP RAKYAT MARHAEN!

DIRGAHAYU NEGARAKU!

Dr Muhammad Faiz Bin Na’aman
Ahli Majlis Pimpinan Tertinggi
Parti Pribumi Bersatu Malaysia
10 Oktober 2022

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kompaun tak pakai pelitup muka mungkin diperkenal semula: KKM

Kementerian Kesihatan (KKM) mungkin memperkenalkan semula kompaun kerana gagal memakai pelitup muka di ruang tertutup jika kes Covid-19 terus meningkat.

Menteri Kesihatan Khairy Jamaluddin berkata demikian setelah kementeriannya mendapati orang ramai mula gagal mematuhi pemakaian pelitup muka di ruang tertutup, yang masih diwajibkan.

“Sejak 17 April tahun ini, kita tidak lagi mengeluarkan kompaun kerana kementerian pada masa itu memutuskan ia selaras dengan peralihan ke fasa endemik, mengutamakan pemerkasaan komuniti dan tanggungjawab individu.

“Bagaimanapun, sekiranya kes terus meningkat secara mendadak, KKM tidak menolak kemungkinan penguatkuasaan semula Akta 342, terutama mereka yang enggan memakai pelitup muka di ruang tertutup.

“Saya menggesa solidariti masyarakat dan pemerkasaan individu untuk secara sukarela memakai pelitup muka di tempat tertutup kecuali ketika berucap, makan, atau mengambil gambar.

“Ia masih cara berkesan untuk mengurangkan jangkitan,” katanya pada sidang media di Parlimen hari ini.

Terdahulu, Khairy mengesahkan sub-varian Omicron BA.5 sudah dikesan di Malaysia, sambil menjangkakan kemungkinan gelombang keempat Covid-19 bakal melanda negara tidak lama lagi.

Semalam (7 Julai 2022), jangkitan baharu Covid-19 di seluruh negara melonjak kepada 4,020 kes tertinggi sejak April, berbanding 3,561 kes yang dilaporkan pada Rabu.

Data laman sesawang Github KKM bagaimanapun menunjukkan, daripada jumlah jangkitan baharu semalam, 2,966 kes melibatkan individu yang telah menerima suntikan dos penggalak vaksin Covid-19.

Ia diikuti dengan 753 kes melibatkan penerima dua dos; 274 kes (individu yang tidak divaksinasi); dan 27 kes (individu belum lengkap divaksinasi).

Khairy berkata peningkatan kes Covid-19 di dunia termasuk Malaysia sudah dijangka kerana ia didorong oleh beberapa faktor terutamanya varian dominan.


Larangan berhimpun semasa PRN legakan rakyat, tapi tidak parti politik

Parti politik bakal berdepan dengan kekangan sepanjang kempen Pilihan Raya Negeri (PRN) Melaka selepas pengumuman larangan untuk sebarang aktiviti, perhimpunan atau majlis sosial.

Bagaimanapun, langkah diambil Kementerian Kesihatan Malaysia (KKM) dialukan-alukan orang ramai di Melaka kerana ia dapat mengekang daripada tercetusnya penularan Covid-19 yang baharu sama seperti episod selepas PRN Sabah.

Pekerja swasta Saadiah Ismail, 36, dari Klebang berkata prosedur operasi standard (SOP) yang lebih ketat itu penting, bagi memastikan keselamatan dan kesihatan rakyat akan terus terjamin.

“Kita dapat melihat melalui media massa, di video dan gambar bagaimana sesaknya di sesuatu tempat apabila pemimpin politik turun padang…jentera parti yang terlibat juga bukan kumpulan yang kecil dan mereka datang dari dalam dan luar Melaka.

“Saya percaya pematuhan SOP sepenuhnya tidak akan dapat dilakukan dengan sebaiknya, memandangkan masing-masing ghairah untuk berkempen dan menarik pengundi. Langkah mengenakan larangan ini amat tepat dan wajar,” katanya lapor Bernama.

Sependapat dengan Saadiah, pengusaha restoran Muhammad Ismail Rahmad, 44, turut bersetuju dengan langkah KKM dan mahu bukan sahaja pemimpin bahkan rakyat juga perlu terus mematuhi SOP bagi mengekang penularan Covid-19 ke Melaka.

“Rakyat telah banyak terkorban dan sengsara kerana Covid-19 dan jika penularan berlaku kerana PRN Melaka, ia akan bagi kesan yang lagi teruk kepada rakyat,” katanya.

Bagi suri rumah Afidah Musa, 36, dari Cheng apa yang terjadi selepas PRN Sabah seharusnya diambil iktibar agar ia tidak berulang lagi, yang akhirnya menyebabkan rakyat kembali melalui episod sama iaitu dikenakan sekatan pergerakan.

Sementara itu, Pengerusi Persatuan Ejen-Ejen Pelancongan dan Pengembaraan Malaysia (MATTA) Melaka Goh Hock Gin berkata PRN Melaka merupakan risiko besar kepada penularan jangkitan Covid-19, dan ia memerlukan SOP khas dilaksanakan.

“Sekarang ini kita bukan lihat dari aspek ekonomi sahaja tetapi juga nyawa rakyat. Bagi pemain industri pelancongan, kita baru sahaja hendak menarik nafas lega apabila sempadan negeri dibuka kepada pelancong luar. Kalau kes kembali meningkat, kita khuatir sektor pelancongan terpaksa ditutup semula menyebabkan kita kembali menanggung kerugian,” katanya.

Menteri Kesihatan Khairy Jamaluddin Abu Bakar hari ini ketika mengumumkan larangan tersebut berkata ia selari dengan senarai aktiviti yang tidak dibenarkan (senarai negatif) dalam Pelan Pemulihan Negara (PPN) SOP Fasa Empat yang terkini.

Katanya sebarang pelanggaran kepada peruntukan ini, individu, penganjur atau organisasi boleh dikenakan tindakan perundangan seperti kompaun atau tindakan pendakwaan di mahkamah, sekiranya disabitkan kesalahan di bawah Akta Pencegahan dan Pengawalan Penyakit Berjangkit 1988 (Akta 342).

Isnin lepas, Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 Nov manakala tarikh mengundi pula pada 20 Nov.

PRN Melaka diadakan susulan pembubaran DUN Melaka pada 4 Okt lepas apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali.

Empat bekas ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Susulan pengumuman KKM, parti-parti politik perlu akur dengan pengumuman itu yang turut menyenaraikan penganjuran majlis-majlis pelancaran jentera pilihan raya sebagai larangan, bahkan masyarakat juga menuntut komitmen pemimpin untuk mematuhi larangan berkenaan.

Namun, DAP antara terawal yang membantah langkah terbaharu diumumkan KKM tersebut memandangkan ia bakal menjejaskan peluang mereka untuk memenangi PRN Melaka.


Pemuda putus cinta berzikir atas pelamin di pejabat Jawi

Akibat putus cinta, seorang pemuda memasuki ruang persandingan Jabatan Agama Islam Wilayah Persekutuan (Jawi) sebelum berzikir dan mengaji dengan kuat.

Kisah ini dikongsikan dalam laman Facebook Jawi pagi tadi.

Menurut laman web berkenaan kejadian itu dapat ditangani dengan kehadiran dua pengawal keselamatan yang memujuknya.

“Allahu. Ini kisah benar, bukan rekaan ataupun imaginasi novel cinta. Seorang pemuda tidak semena-mena, tidak berkasut, memasuki ruang majlis akad nikah di JAWI pagi ini, terus duduk di pelamin, berzikir dan mengaji dengan kuat.

“Syukur, pihak keselamatan dapat tangani dengan hikmah. Difahamkan pemuda ini mengalami tekanan perasaan akibat putus cinta.

“Kami doakan mudah-mudahan Allah berikan kesembuhan, jalan keluar, dan kemudahan kepada pemuda tersebut menghadapi ujian berat di dalam hidupnya,” tulis admin FB berkenaan


Zahid Timbalan Perdana Menteri kerajaan Anwar?

Tular di media sosial hari ini (16 November 2022) gambar ‘Kabinet Perpaduan Malaysia 2022’ melibatkan gabungan Barisan Nasional (BN) dan Pakatan Harapan (PH) selepas Pilihan Raya Umum Ke-15 (PRU-15), Sabtu ini (19 November 2022).

‘Kabinet perpaduan’ dibarisi pemimpin PH dan BN dengan Presiden PKR yang juga Pengerusi PH, Datuk Seri Anwar Ibrahim sebagai Perdana Menteri kesepuluh.

Seperti dijanjikan, tiga Timbalan Perdana Menteri disandang masing-masing oleh Presiden UMNO Datuk Seri Ahmad Zahid Hamidi; Pengerusi DAP Lim Guan Eng dan Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau.

Sebanyak 27 nama pemimpin PH dan BN turut disenaraikan dalam ‘Kabinet Bayangan Kerajaan Perpaduan Malaysia 2022 – 2027’ itu.

Senarai Kabinet bayangan itu tular susulan dakwaan mengatakan Zahid akan membawa UMNO dan BN menyertai pakatan bersama PH, sekiranya gabungan kedua-dua parti itu berjaya memperoleh lebih kerusi bagi membentuk Kerajaan Pusat.

Sebelum ini, Zahid sendiri telah menolak kerjasama dengan Perikatan Nasional untuk membentuk kerajaan campuran, menyebabkan anggapan dibuat bahawa dia akan memilih bekerjasama dengan rakan baiknya, Anwar, bagi melepaskannya daripada puluhan tuduhan jenayah di mahkamah.

Terdahulu tiga pemimpin utama politik negara, Presiden PAS Tan Sri Abdul Hadi Awang; Pengerusi Perikatan Nasional, Tan Sri Muhyiddin Yassin; dan Pengerusi GTA Tun Dr Mahathir Mohamad, mendedahkan kemungkinan Zahid akan bekerjasama dengan PH membentuk kerajaan perpaduan selepas PRU-15.

Keadaan ini boleh berlaku sekiranya UMNO dan BN atau PH gagal mendapat sejumlah kerusi untuk membentuk kerajaan secara sendirian.

Bagaimanapun, menjelang hari pengundian Sabtu ini, Muhyiddin yakin Perikatan Nasional akan mampu menubuhkan Kerajaan Persekutuan sendirian, tanpa perlu bergabung dengan mana-mana parti.

Ini berdasarkan gelombang sokongan yang semakin memuncak terhadap Perikatan Nasional, di mana rakyat mahukan sebuah kerajaan yang Prihatin, Bersih dan Stabil.


Jawatankuasa ditubuh siasat insiden KPPA dan pegawai imigresen di KLIA

Kabinet mengarahkan Ketua Setiausaha Negara (KSN) Tan Sri Mohd Zuki Ali untuk menubuhkan jawatankuasa di peringkat dalaman bagi menyiasat insiden melibatkan Ketua Pengarah Perkhidmatan Awam (KPPA) Datuk Seri Mohd Shafiq Abdullah dan pegawai imigresen di Lapangan Terbang Antarabangsa Kuala Lumpur (KLIA), baru-baru ini.

Perdana Menteri Datuk Seri Ismail Sabri Yaakob berkata perkara tersebut telah dibincangkan dalam mesyuarat Kabinet kerana tidak mahu timbul perpecahan dalam kalangan kakitangan kerajaan susulan insiden itu sebaliknya mahu agar suasana hubungan harmoni antara penjawat awam dapat terus dikekalkan, lapor Bernama.

“Kabinet setuju untuk meminta KSN melihat perkara itu dan menubuhkan jawatankuasa di peringkat dalaman untuk menyiasat perkara tersebut.

“Kita kena berlaku adil kepada semua pihak, yang mengadu dan yang diadu. Kita serah kepada jawatankuasa itu yang akan ditentukan KSN, siapa pengerusi dan ahli-ahli untuk membuat siasatan secara dalaman,” katanya pada sidang media selepas merasmikan Pameran Pertanian, Hortikultur dan Agropelancongan Malaysia (MAHA) 2022 di sini hari ini.

Perdana Menteri ditanya mengenai insiden yang tular di media sosial berhubung dakwaan KPPA telah mengeluarkan kata-kata kesat terhadap seorang pegawai Imigresen di KLIA pada 3 Ogos lepas,

Jabatan Perkhidmatan Awam (JPA) dalam kenyataan pada 4 Ogos lepas, bagaimanapun menafikan tuduhan terhadap KPPA dan menjelaskan Mohd Shafiq hanya membuat teguran terhadap pihak imigresen di KLIA berhubung ketidakpatuhan amalan dan prosedur.

Mengenai keanggotaan ahli jawatankuasa itu, Ismail Sabri berkata ia berkemungkinan melibatkan pihak luar malah ada yang mencadangkan Peguam Negara Tan Sri Idrus Harun sebagai pengerusi, namun keputusan pemilihan akan diserahkan kepada KSN.

Ditanya mengenai tempoh masa siasatan, beliau berkata ia terserah kepada jawatankuasa berkenaan memandangkan terdapat video yang tular dan perlu memanggil saksi kedua-dua belah pihak sebelum keputusan dapat dibuat.


Kerajaan akan perluas pemberian vaksin secara pandu lalu

Langkah memperluaskan Pusat Pemberian Vaksin (PPV) secara pandu lalu akan dilaksanakan ke seluruh negara bagi memastikan imuniti kelompok dapat dicapai dengan segera, kata Timbalan Menteri Kesihatan Datuk Dr Noor Azmi Ghazali.

Dr Noor Azmi berkata PPV dapat memudahkan proses suntikan vaksin disamping mempercepatkan Program Imunisasi Covid-19 Kebangsaan terutamanya bagi suntikan dos kedua vaksin.

“Memang apa yang kita dapat lihat pilot study (kajian rintis) dari Hospital Universiti Sains Malaysia (HUSM) (di Kelantan) berjaya dan sekarang Hospital Pakar Kanak-Kanak Universiti Kebangsaan Malaysia (UKM) (di Cheras) serta daerah Kinta di sini pula akan buat, maka saya percaya cara pandu lalu ini akan tambahkan bilangan orang yang disuntik vaksin.

“Pandu lalu ini tentu memudahkan terutamanya melibatkan pemberian dos kedua yang dapat dipercepatkan,” katanya lapor Bernama.

Terdahulu, Noor Azmi melawat ke PPV Kinta di Stadium Indera Mulia, Ipoh.

Katanya dua lagi PPV pandu lalu di Perak iaitu di Stadium Indera Mulia dan Bulatan Sultan Azlan Shah, Bandar Meru Raya bagi daerah Kinta akan dimulakan pada 10 Jun ini dengan sasaran 2,400 suntikan sehari berbanding 1,800 dos sebelum ini.

Dr Noor Azmi berkata Kementerian Kesihatan telah mengadakan perjumpaan dengan Kementerian Sains, Teknologi dan Inovasi (MOSTI), baru-baru ini bagi mempercepatkan penghantaran lebih banyak bekalan vaksin ke negeri ini.


Singapura rekod 2,268 kes baharu Covid-19

Jangkitan Covid-19 di Singapura kembali meningkat melebihi paras 2,000 kes dalam tempoh 24 jam lalu, selain lapan lagi kematian turut direkodkan.

Kementerian Kesihatan Singapura memaklumkan, daripada 2,268 kes baharu yang direkodkan dalam tempoh itu, 1,810 kes melibatkan jangkitan dalam komuniti, 448 di asrama pekerja asing dan 10 kes import.

Melalui data terbaharu kementerian itu, 1,335 kes sedang menerima rawatan di hospital, manakala 197 kes serius yang memerlukan bantuan oksigen dan 34 kes kritikal kini dirawat di unit rawatan rapi (ICU).

Sejak 28 hari lalu, terdapat 26,088 individu yang dijangkiti, di mana 98.1 peratus tidak bergejala atau bergejala ringan, 1.6 peratus memerlukan bantuan oksigen, 0.2 peratus dirawat di ICU dan 0.1 peratus melibatkan kematian.

Jelas kementerian lagi, lapan kematian yang direkodkan membabitkan warga emas Singapura dengan enam daripadanya tidak menerima vaksin Covid-19.

Secara keseluruhan, angka kematian akibat komplikasi Covid-19 di Singapura setakat ini adalah 93 orang.

Sehingga kini, Singapura sudah memberikan hampir 9.1 juta dos vaksin Pfizer dan Moderna di bawah program vaksinasi kebangsaan termasuk 196,211 dos penggalak.

Sebanyak 195,791 dos vaksin jenama lain yang diluluskan untuk penggunaan kecemasan oleh Pertubuhan Kesihatan Sedunia (WHO) sudah diberikan, melibatkan lebih 98,772 individu.

Sehingga semalam, angka kes direkodkan di Singapura adalah sebanyak 94,043 kes dengan 16,643 kes aktif. – Agensi


Tuan Ibrahim jangka ramai lagi pemimpin PN kena pendakwaan terpilih

Timbalan Presiden PAS, Datuk Seri Tuan Ibrahim Tuan Man menjangkakan ramai lagi pemimpin Perikatan Nasional (PN) akan ‘terpalit’ dengan pendakwaan terpilih yang dilakukan sekarang ini bagi melemahkan gabungan itu menghadapi Pilihan Raya Negeri (PRN).

Kenyataan itu menyusul selepas pendakwaan terpilih terhadap Ketua Penerangan Bersatu, Datuk Wan Saiful Wan Jan, yang juga Ahli Parlimen Tasek Gelugor di Mahkamah Sesyen hari ini, atas dua pertuduhan meminta dan menerima rasuah berjumlah RM6.9 juta membabitkan projek Jana Wibawa.

Tuan Ibrahim turut mendakwa kenyataan Perdana Menteri, Datuk Seri Anwar Ibrahim, mengenai sesuatu isu yang mendahului jawatankuasa penyiasatan, membina satu persepsi negatif kepada PN menjelang PRN.

“Ya (jangka ramai pemimpin PN akan terpalit pendakwaan terpilih). Saya tengok ia lebih bersifat pendakwaan terpilih. Ini persiapan untuk PRN, tentu ada kaitan kenapa kita boleh buat dan sebagainya.

“Bahkan kes PAC (Jawatankuasa Kira-Kira Wang Negara) sudah settled (selesai) semua, sudah bincang satu persatu tetapi persepsi terus dibina atas benda macam itu.

“Sepatutnya bila sudah teratur, PAC sendiri pun kita (Parlimen) telah tubuhkan, kita beri mandat sepatutnya… Kita hargai keputusan PAC.

“Jadi apabila Perdana Penteri, dia tak boleh buat spekulasi awal kerana kita kena serahkan kepada jawatankuasa penyiasatan.

“Bila perdana menteri buat persepsi awal, itu yang menimbulkan gelombang yang tidak betul. Kalau ada kes, kita serahkan kepada SPRM (Suruhanjaya Pencegahan Rasuah Malaysia),” katanya kepada pemberita di lobi Parlimen hari ini (21 Februari 2023).

Terdahulu, Pengerusi PN yang juga Presiden Bersatu, Tan Sri Muhyiddin Yassin, berkata parti itu menjadi mangsa pendakwaan terpilih selepas Wan Saiful didakwa atas dakwaan rasuah bernilai RM6.9 juta pagi tadi.

Pada sidang media di Kompleks Mahkamah Jalan Duta hari ini, bekas Perdana Menteri itu, berkata setiap parti politik memerlukan dana untuk menjalankan aktiviti, malah Perlembagaan membenarkan sumbangan diterima daripada ahli, orang ramai dan juga individu yang menyokong perjuangan parti.

Muhyiddin mendakwa Pakatan Harapan (PH) dan Barisan Nasional (BN) juga telah menerima dana daripada penyokong dan beliau mempersoalkan mengapa pemimpin mereka tidak didakwa di mahkamah.


PICK berjaya, kes baharu Covid-19 turun sejak Ogos

Pelaksanaan Program Imunisasi Covid-19 Kebangsaan (PICK) bermula 24 Februari lalu mulai menunjukkan tanda-tanda kejayaan pada hujung Ogos lalu, susulan purata jumlah jangkitan harian yang direkodkan semakin turun.

Arah aliran penurunan jangkitan baharu itu juga didapati mula muncul setelah jumlah populasi individu lengkap menerima dua dos vaksin mencapai tahap 46 peratus.

Kejayaan program itu dikongsi Pengarah Pusat Penyelidikan Klinikal Institut Kesihatan Negara (NIH), Kementerian Kesihatan (KKM) Dr Kalaiarasu M Peariasamy yang menegaskan data ditunjukkan sekali gus membuktikan keberkesanan pemberian semua jenis vaksin menerusi PICK.

Pada sesi libat bersama media secara maya berhubung PICK dan PICK Remaja secara maya, hari ini beliau juga menjelaskan perkembangan kes kematian akibat Covid-19 turut merekodkan penurunan sejak awal September apabila jumlah populasi rakyat lengkap divaksin mencapai 55 peratus.

“Setakat 12 September lalu, pemberian vaksinasi lengkap dapat mengurangkan risiko kemasukan pesakit Covid-19 ke unit rawatan rapi (ICU) sebanyak 83 peratus, manakala risiko kematian pula sebanyak 88 peratus.

“Kes aktif telah sampai tahap tertinggi penghujung Ogos dan menurun seperti kes harian. Kami harap pada penghujung tahun ini kita mencapai lebih kurang 4,000 dan ke bawah bagi kes aktif,” katanya dalam

Dr Kalaiarasu juga memaklumkan kajian membabitkan 1,261,270 individu lengkap dan separa lengkap vaksin mendapati, risiko dijangkiti Covid-19 dapat dikurangkan sehingga 88 peratus bagi mereka yang lengkap divaksin berbanding 51 peratus bagi suntikan vaksin separa lengkap.

Bagi data kajian ‘breakthrough infection’ Covid-19 melibatkan 14,500,984 individu lengkap vaksinasi, hanya 0.007 peratus atau 953 daripadanya dimasukkan ke Unit Rawatan Rapi (ICU), manakala 0.010 peratus (1,445) dilaporkan maut.

“Secara keseluruhan, vaksin berkesan mencegah dan mengurangkan penyakit teruk dan kematian dalam kalangan pesakit Covid-19 selain mengurangkan beban sistem kesihatan.

“Sementara individu yang tidak divaksin pula berdepan 11 kali lebih tinggi risiko kematian akibat jangkitan varian delta,” katanya.

Setakat semalam, seramai 18,964,474 individu atau 81.0 peratus daripada populasi dewasa di negara ini telah melengkapkan suntikan vaksin Covid-19.


Lebih 25 juta dos vaksin diberikan sejak Februari hingga semalam

Jumlah kumulatif pemberian dos vaksin Covid-19 di seluruh negara sehingga semalam mencecah 25,008,230 dos membabitkan 15,959,596 penerima dos pertama, manakala 9,048,634 penerima melengkapkan dos kedua masing-masing.

Lembah Klang merangkumi Selangor, Kuala Lumpur dan Putrajaya merekodkan jumlah pemberian vaksin tertinggi lebih 9.57 juta dos membabit 6,260,353 penerima dos pertama dan 3,312,415 penerima melengkapkan dos kedua masing-masing.

Tiga lagi negeri yang merekodkan jumlah pemberian vaksin tertinggi ialah Sarawak dengan lebih 3.32 juta dos; Johor (2.0 juta dos); dan Sabah (1.61 juta dos(.

Sementara itu semalam sahaja 465,793 dos vaksin diberikan di seluruh negara membabitkan 187,495 penerima dos pertama dan 278,298 penerima melengkapkan dos kedua masing-masing.


Calon, petugas ada gejaka influenza perlu pakai pelitup muka

Calon serta petugas Pilihan Raya Negeri (PRN) di enam negeri digalakkan menggunakan pelitup muka dan melaksanakan kawalan kendiri sekiranya mempunyai gejala influenza, Menteri Kesihatan Dr Zaliha Mustafa berkata pemakaian pelitup muka semasa berkempen dapat mengekang penularan penyakit berjangkit berkenaan.

Antara gejala influenza adalah demam, sakit badan, kerap bersin, hidung berair, sakit tekak, batuk dan sakit kepala, menurut laporan Bernama.

“Influenza adalah penyakit berjangkit. Bagi mereka yang ada gejala tidak kira calon atau petugas pilihan raya, kalau ada tanda kena cepat jumpa doktor dan laksana langkah kawalan kendiri.

“Contohnya, pakai pelitup muka semasa kempen luar kawasan dan sebagainya supaya tidak jangkiti orang lain,” katanya dalam sidang media selepas sesi perjumpaan bersama Majlis Gabungan Presiden dan Setiausaha Agung Kesatuan Sekerja Kementerian Kesihatan (MAPSU KKM) di sini hari ini.

Beliau mengulas laporan media berhubung berlakunya kesesakan di hospital swasta seluruh negara berikutan peningkatan jumlah pesakit influenza.

Pada Isnin lepas (31 Julai), Presiden Persatuan Hospital Swasta Malaysia Datuk Dr Kuljit Singh berkata keadaan kesesakan di hospital swasta seluruh negara semakin membimbangkan apabila kebanyakan pesakit adalah mereka yang dijangkiti influenza.

Semalam, Menteri Pertahanan yang juga Timbalan Presiden UMNO Datuk Seri Mohamad Hasan disahkan dijangkiti influenza dan diarahkan oleh doktor untuk berehat selama tiga hari.

“Kalau perlu berhenti seketika berkempen maka laksanakanlah. Kita memperkasa komuniti, ahli komuniti serta calon pilihan raya untuk bertanggungjawab kepada diri sendiri dan masyarakat sekeliling,” katanya.

Suruhanjaya Pilihan Raya (SPR) menetapkan PRN di Selangor, Negeri Sembilan, Pulau Pinang, Kelantan, Terengganu dan Kedah serta Pilihan Raya Kecil (PRK) Parlimen Kuala Terengganu dilaksanakan serentak dengan hari pengundian ditetapkan pada 12 Ogos manakala pengundian awal pada 8 Ogos.

Mengenai pertemuan dengan MAPSU KKM hari ini, Dr Zaliha berkata antara isu dibincangkan adalah mengenai isu perjawatan dan waktu bekerja warga KMM.

“(MAPSU KKM) jadi mata dan telinga serta penghubung terus antara pengurusan tertinggi dan pekerja KKM dan diharap ia dapat diteruskan.

“Insya-Allah, saya ambil keputusan untuk pertemuan ini jadi pertemuan berkala di peringkat kementerian iaitu dua kali setahun,” katanya pada pertemuan yang dihadiri Presiden MAPSU KKM Ajulahin Japin.


‘Zahid tarik sokongan sebab gagal urus UMNO’

Keputusan Presiden UMNO Datuk Seri Ahmad Zahid Hamidi menarik balik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin sekadar melepaskan diri kerana gagal mengurus parti itu.

“Nampak sangat keputusan dibuat ada percanggahan pendapat dalam kalangan ahli MT (Majlis Tertinggi),” kata bekas Setiausaha Badan Perhubungan UMNO Terengganu, Datuk Rosol Wahid.

Ahli Majlis Pimpinan Tertinggi Bersatu itu berkata secara keseluruhan keputusan itu tidak menggambarkan keputusan majoriti mesyuarat tersebut tetapi sekadar menutup kegagalan parti.

“Mereka terpaksa buat keputusan macam itu. Apa yang saya nampak, keputusan dibuat memang dilihat sebagai jalan keluar kepada Presiden UMNO untuk melepaskan diri sahaja,” katanya seperti dilapor Utusan.

Zahid awal pagi tadi menyatakan pendiriannya menarik balik sokongan kepada kepemimpinan kerajaan PN dan Muhyiddin berkuat kuasa serta-merta.

Bagaimanapun bekas Setiausaha Agung Barisan Nasional (BN), Tan Sri Annuar Musa menyifatkan kenyataan Zahid tersebut menyeleweng daripada topik perbincangan yang berjalan malam tadi atau dalam erti kata lain yang dibincang tapi lain pula yang keluar dari mulutnya semasa membaca perutusan sidang media itu.

“Sebaik saja Presiden UMNO selesai membuat kenyataan media lewat tengah malam tadi, saya dihubungi beberapa ahli MT yang menyatakan kenyataan media Presiden tidak menggambarkan keputusan mesyuarat MT,” katanya dalam satu kenyataan.

Malah, Annuar mendedahkan hasil daripada maklumat yang diperolehnya, kenyataan media semasa siaran sidang media tersebut sudah dirancang lebih awal sebelum berlangsung mesyuarat MT jam 8.30 malam tadi.


Tuntutan RM300 juta: Empat dibebas dengan jaminan SPRM

Mahkamah Majistret Kuala Terengganu hari ini membebaskan empat individu yang sebelum ini ditahan kerana disyaki bersubahat dalam membuat tuntutan palsu berkaitan projek pembangunan di Pantai Timur yang bernilai lebih RM300 juta.

Semuanya dibebaskan dengan jaminan Suruhanjaya Pencegahan Rasuah Malaysia (SPRM) hari ini, lapor Bernama.

Peguam Vivek Sukumaran yang mewakili keempat-empat suspek berkata selepas mendengar bantahan serta hujahan beliau, perintah tersebut dikeluarkan berikutan tempoh reman selama enam hari ke atas kesemua yang berusia 28 hingga 48 tahun berakhir hari ini.

“Sekarang status kes ini masih lagi dalam siasatan, jadi tidak ada pertuduhan berlaku lagi. Tiada permohonan sambung reman dibuat kerana semua pihak memberikan kerjasama penuh kepada SPRM.

“Saya harap semua pihak jangan buat sebarang spekulasi lagi. Beri ruang kepada SPRM untuk menjalankan siasatan,” katanya ketika ditemui pemberita di perkarangan Mahkamah Kuala Terengganu hari ini.

Bagaimanapun, Vivek enggan mendedahkan jumlah wang jaminan yang ditetapkan oleh mahkamah.

Menurut laporan sebelum ini, seorang pengarah urusan sebuah syarikat berkaitan kerajaan (GLC) yang terlibat dalam bidang hartanah adalah antara empat individu ditahan kerana disyaki bersubahat dalam membuat tuntutan palsu berkaitan projek pembangunan di Pantai Timur yang bernilai lebih RM300 juta.

Tiga lagi yang ditahan adalah pengarah syarikat, pengurus projek dan arkitek daripada syarikat kontraktor dan juruperunding.


Jelebu terkering tapi alami banjir terburuk di Negeri Sembilan

Bencana banjir yang melanda lapan negeri, termasuk Negeri Sembilan minggu lalu disifatkan banyak pihak sebagai antara yang terburuk pernah berlaku di negara ini dalam tempoh 50 tahun.

Musibah yang datang ketika rakyat masih lagi diancam pandemik Covid-19, menambah resah mereka yang sudah sedia terbeban, khususnya dari segi ekonomi.

Di Negeri Sembilan, Jelebu yang merupakan daerah paling subur dan terkenal dengan durian Jelebu, antara yang paling teruk terjejas dalam bencana itu, melibatkan 11 kawasan dengan puluhan buah kampung, selepas hujan lebat selama lebih lima jam sejak 6 petang pada 18 Disember lalu.

Penduduk di kampung yang terkesan, antaranya Kampung Chennah, Kampung Puom dan Kampung Pah, iaitu kawasan paling teruk terjejas, langsung tidak menyangka kejadian hujan lebat luar biasa itu akan memberi kesan yang amat besar kepada mereka.

Kebanyakan mangsa yang ditemui Bernama reda dengan ujian yang menimpa mereka, namun masing-masing mengakui masih lagi dalam keadaan terkejut apabila melihat begitu banyak kerosakan yang ditinggalkan oleh bencana itu, termasuk kehilangan tempat tinggal kerana rumah dihanyutkan arus, atau hanya tinggal bumbung, atau senget dan tidak selamat didiami, atau ranap sepenuhnya.

Kerugian dari segi ternakan dan tanaman juga tidak terkira, sementara beberapa lokasi tumpuan pelancong turut musnah.

Sekalipun begitu, warga Jelebu tetap bersyukur kerana tiada yang kehilangan ahli keluarga dalam bencana tersebut yang menyaksikan paras banjir setinggi lebih dua meter.

Daerah terkering di Negeri Sembilan

Dari segi geografi, Jelebu terletak di penghujung Banjaran Titiwangsa dengan bentuk muka bumi berbukit-bukau. Justeru, daerah yang bersempadan dengan Selangor dan Pahang serta diapit oleh daerah Seremban, Kuala Pilah dan Jempol itu agak terlindung daripada hujan.

Malah, daerah itu adalah kawasan paling kering di Negeri Sembilan.

Namun, pada 18 Disember lalu, lima stesen hujan di daerah itu merekodkan taburan hujan yang luar biasa iaitu melebihi 100 mm, sedangkan pada hari sebelumnya, lima stesen terbabit – Ulu Klawang, Chenor, Ladang Pertang, Ladang Institut Penyelidikan dan Kemajuan Pertanian Malaysia (MARDI) Jelebu serta Chennah – mencatatkan paras normal bawah 60 mm.

Pada hari kejadian, stesen Ulu Klawang mencatatkan jumlah taburan hujan tertinggi 199 mm dalam tempoh lima jam, bersamaan taburan hujan untuk sebulan, sementara stesen hujan lain merekodkan antara 77 mm dan 180 mm.

Menurut Menteri Besar Datuk Seri Aminuddin Harun, hujan lebat yang berterusan menyebabkan banjir kilat yang teruk di beberapa kawasan rendah dan berisiko banjir di lembangan Sungai Triang.

“Kebanyakan kawasan yang terjejas tempoh hari menunjukkan kawasan itu telah mengalami taburan hujan melebihi 100 ARI (Average Recurrence Interval),” katanya kepada Bernama.

Jelasnya, keadaan itu menyebabkan air dari sublembangan Sungai Triang seperti Sungai Chennah, Sungai Klawang, Sungai Chempedak, Sungai Gelami, Sungai Kenaboi dan Sungai Jelebu tidak dapat mengalir ke Sungai Triang, sekali gus menyebabkan banjir.

Keadaan bertambah buruk apabila penduduk langsung tidak bersedia untuk menghadapi bencana di luar jangka itu, katanya yang menyifatkan banjir di Jelebu adalah yang terburuk sejak 15 tahun yang lalu.

Dalam pada itu, beliau berkata kerajaan negeri akan menyediakan rumah bagi penduduk yang kehilangan kediaman dalam bencana tersebut.

Antara kesan banjir besar yang melanda beberapa kampung di daerah Jelebu, Negeri Sembilan bermula 18 Disember lalu. – Gambar FB

Ketabahan mangsa banjir

Sehari selepas bencana itu, penulis ke lokasi untuk melihat sendiri situasi di kawasan terjejas, dan perjalanan sejauh kira-kira 90 kilometer dari sini yang lazimnya tidak sampai satu jam, mengambil masa hampir tiga jam kerana hanya satu laluan sahaja yang boleh dilalui.

Penulis terpaksa memandu melalui Kuala Pilah ke Kuala Klawang yang juga jalan alternatif ke pantai timur dari Negeri Sembilan, kerana jalan utama ke Jelebu menerusi Bukit Tangga ditutup akibat kejadian tanah runtuh.

Kampung Pah adalah destinasi pertama yang penulis kunjungi selepas tiba di Jelebu, dan antara pemandangan pertama yang “menyambut” penulis ialah lumpur setinggi buku lali, pagar rumah yang tercabut selain jalan raya rosak teruk.

Seorang mangsa, Zaleha Shaharudin, 65, berkata dia tidak mampu bersuara selepas melihat semua barangan di dalam rumahnya musnah.

“Air naik setinggi satu meter dalam masa yang singkat,” katanya, menambah kali terakhir dia mengalami banjir besar ialah pada 2005, namun tidak seteruk musibah 18 Disember tersebut.

Warga emas Ibrahim Taib, 62, mengalami nasib lebih malang apabila rumah yang didiami bersama isteri dan anak-anak selama 35 tahun kini hanya tinggal tapak.

Bersama linangan air mata, Ibrahim memberitahu Bernama kejadian berlaku sekitar 2 pagi.

“Ketika air sedang naik, kami sekeluarga pindah ke tempat cuci kereta bersebelahan rumah saya kerana kawasan ini tinggi, namun pada 2 pagi anak kejutkan saya beritahu rumah telah hanyut. Kejadian berlaku sekelip mata,” katanya.

Penulis difahamkan ada banyak lagi keluarga di Kampung Chennah dan Kampung Puom mengalami nasib serupa – kehilangan tempat tinggal.

Bencana itu menyebabkan banyak infrastruktur musnah, antaranya jambatan yang menghubungkan Kampung Bemban dan Kampung Jerang, menjejaskan kira-kira 200 penduduk.

Air terjun berselut

Kawasan tumpuan pelancong seperti Taman Eko Rimba Jeram Toi yang menampilkan keindahan air terjun empat tingkat, turut terkesan dengan airnya kini keruh serta kawasan menjadi berselut.

Kejadian tanah runtuh pula memusnahkan infrastruktur termasuk pintu gerbang yang lenyap selain puluhan pokok tumbang, sementara gerai makanan di pusat rekreasi itu kebanyakannya teralih dari kedudukan asal.

Turut terjejas ialah 50 penternak ikan air tawar yang menganggarkan kerugian keseluruhan sekitar RM12 juta.

Banjir berselut turut menyebabkan jalan raya di beberapa kawasan kini berlumpur tebal dan memerlukan masa yang lama untuk kembali kepada keadaan asal.

Usaha membantu mangsa serta pembersihan kawasan kini giat dijalankan oleh pihak berkuasa – negeri dan persekutuan – dibantu oleh badan bukan kerajaan serta komuniti dari daerah berjiran.

Bencana yang berlaku itu sebenarnya satu isyarat yang memerlukan pihak berwajib serta penduduk amnya, sentiasa berwaspada dan bersedia kerana dunia kini menghadapi perubahan iklim yang turut membawa cuaca ekstrem.


Covid-19: Pesakit sembuh atasi kes positif tapi kematian meningkat

Jumlah pesakit Covid-19 yang dilaporkan sembuh dalam tempoh 24 jam sehingga 12 tengah hari tadi kekal melepasi kes positif harian, namun jumlah kematian meningkat menjangkau hampir 300 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 21,257 pesakit disahkan sembuh, berbanding 20,845 kes semalam, menjadikan kumulatif sembuh meningkat kepada lebih 1.44 juta pesakit.

Bagaimanapun, katanya dalam tempoh sama, 295 pesakit, termasuk 34 bukan warganegara Malaysia, meninggal dunia – naik sedikit berbanding semalam sebanyak 285 – menjadikan kumulatif 16,382 kes kematian.

“Sebanyak 53 individu meninggal dunia sebelum dibawa ke hospital (BID), termasuk 14 bukan warganegara, dilaporkan dalam tempoh itu,” katanya dalam kenyataan hari ini.

Sementara itu, mengikut rekod dikeluarkan Kementerian Kesihatan hari ini, dalam tempoh itu juga semua negeri merekodkan kes kematian dalam kalangan pesakit Covid-19, kecuali Wilayah Persekutuan Labuan dan Putrajaya.

Selangor, walaupun turun daripada 110 kes semalam namun kekal mencatat jumlah kematian tertinggi sebanyak 81 kes. Jumlah pesakit Covid-19 yang meninggal dunia di Kedah pula melonjak kepada 36 kes berbanding lima yang dilaporkan semalam.

Dr Noor Hisham juga berkata, seramai 1,033 pesakit dirawat di unit rawatan rapi dengan 476 daripadanya memerlukan bantuan alat pernafasan, sementara 265,713 kes lagi masih aktif.

Data kes 30 Ogos 2021

Terdahulu beliau memaklumkan 2,602 warganegara asing adalah antara 19,268 kes baharu yang dilaporkan dalam tempoh 24 jam itu. Ini termasuk 16 kes import yang turut membabitkan 12 rakyat asing.

“Daripada 19,268 kes harian yang dilaporkan pada hari ini, sebanyak 399 kes atau 2.1 peratus adalah daripada kategori 3, 4 dan 5, manakala sebanyak 18,869 kes (97.9 peratus) lagi adalah terdiri daripada kategori 1 dan 2.

“Secara keseluruhan, 14,664 kes (76.1 peratus) daripada jumlah kes yang dilaporkan pada hari ini tiada atau tidak lengkap vaksinasi,” katanya.

Mengenai kadar kebolehjangkitan beliau berkata berdasarkan data terkini pada 29 Ogos 2021, nilai RT Malaysia adalah sebanyak 1.01.

Negeri yang mencatatkan nilai RT yang tertinggi adalah Sarawak (nilai RT 1.24), diikuti oleh Perlis (nilai1.20), dan Sabah (nilai RT 1.14). Semua negeri mencatatkan nilai RT melebihi 1.0 kecuali Pahang, Melaka, Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan, katanya.

Dr Noor Hisham juga memaklumkan 36 lagi kluster dikesan di seluruh negara menjadikan keseluruhannya 4,709 kluster dengan 3,222 telah ditamatkan dan 1,487 kluster lagi masih aktif.

Daripada jumlah itu katanya, 17 kluster membabitkan jangkitan di tempat kerja, komuniti (14), masing-masing dua kluster kumpulan berisiko tinggi dan pendidikan di Kuala Lumpur, Johor serta Kedah, dan kluster pusat tahanan di Jasin, Melaka.

Enam daripada kluster tempat kerja dilaporkan di Johor; Kelantan (empat); Pulau Pinang (tiga); Pahang (dua) dan masing-masing satu di Selangor dan Terengganu.

Sementara itu, lapan kluster komuniti dikesan di Kelantan; Sarawak (tiga); dan masing-masing satu di Pahang, Perak dan Selangor.


Covid-19: Lebih 5.65 juta remaja telah divaksin

Seramai 5,655,527 remaja berusia 12 hingga 17 tahun telah menerima suntikan vaksin Covid-19 sejak program untuk golongan itu dilancarkan 8 September tahun lalu hingga semalam.

Kementerian Kesihatan (KKM) berkata dalam tempoh itu seramai 2,787,942 remaja atau 88.6 peratus telah lengkap divaksinasi, manakala 2,867,585 atau 91.1 peratus remaja lagi menerima sekurang-kurangnya satu dos.

Sementara itu, bagi golongan dewasa pula seramai 22,924,199 atau 97.9 peratus daripadanya telah lengkap divaksinasi, dan 23,201,317 atau 99.1 peratus lagi menerima sekurang-kurangnya satu dos.

Seramai 11,889,785 atau 50.8 peratus lagi individu dewasa, terutama yang berusia 60 tahun dan ke atas, telah menerima suntikan dos penggalak.

Keseluruhannya, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam lebih 63.46 juta dos vaksin telah diberikan kepada penduduk Malaysia, termasuk rakyat asing.

Daripada jumlah itu, 25,712,141 atau 78.7 peratus telah lengkap divaksinasi, manakala 26,068,902 atau 79.8 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 30 Januari 2022.


Russia dakwa bunuh 200 pejuang Syria

Kementerian Pertahanan Russia berkata, askar mereka membunuh ‘hingga 200 pejuang’ di Syria ketika serangan udara di pangkalan ‘pengganas’ di timur laut Palmyra, di mana pejuang dikatakan merancang serangan menjelang pemilihan presiden bulan depan.

“Setelah mengesahkan data melalui beberapa saluran mengenai lokasi pengganas, pesawat Angkatan Udara Russia melakukan serangan,” kata kementerian itu dalam satu kenyataan hari ini.

Kenyataan itu menyebut 200 militan dibunuh di dua tempat persembunyian, manakala 24 trak pikap, mesingan berkaliber besar, serta sekitar 500 kilogram peluru dan komponen untuk membuat alat peledak buatan sendiri dimusnahkan.

Kenyataan itu bagaimanapun tidak menyatakan tarikh serangan dan kumpulan yang menjadi sasaran mereka.

Dikatakan bahawa sasarannya adalah ‘markas tersembunyi’ di mana ‘kumpulan pengganas’ merancang serangan di Syria dan membuat bahan letupan.

Russia mendakwa kumpulan pejuang itu secara khusus merancang ‘serangan terhadap agensi kerajaan di bandar-bandar besar untuk mencetuskan gangguan menjelang pemilihan presiden di Syria.

Pemilihan presiden Syria akan diadakan pada 26 Mei ini dan yang kedua sejak perang saudara meletus pada 2011 akibat tunjuk perasaan antikerajaan. Lebih 388,000 penduduk Syria terbunuh dalam pertempuran yang masih berlarutan sehingga kini.

Rejim kuku besi Presiden Bashar al-Assad dijangka terus berkuasa selepas pemilihan itu.

Russia adalah sekutu kuat rejim Bashar sejak perang saudara tercetus, dan campur tangan tentera pada 2015 membantu Bashar mengubah gelombang peperangan yang memihak kepadanya. – Agensi


Tiga remaja antara lima ditahan kes culik bayi 9 bulan di Bukit Mertajam

Lima individu termasuk tiga remaja ditahan berhubung kes penculikan seorang kanak-kanak perempuan berusia sembilan bulan dari sebuah pangsapuri di Bukit Tengah, Bukit Mertajam, pada Selasa (23 Ogos 2022).

Ketua Polis Daerah Seberang Prai Tengah Asisten Komisioner Tan Cheng Shan berkata suspek ditahan di dua lokasi berbeza dalam serbuan pada hari sama kejadian dilaporkan.

“Bertindak atas laporan polis yang dibuat oleh ibu bayi itu di balai polis Bukit Tengah, sepasukan anggota polis menahan tiga suspek berusia 14 hingga 18 tahun ketika serbuan di sebuah pondok di Machang Bubok kira-kira jam 11.50 malam Selasa,” katanya pada sidang media di ibu pejabat polis Seberang Prai Tengah hari ini (25 Ogos).

Tan berkata susulan tangkapan itu, polis menyerbu sebuah rumah di Kulim, Kedah kira-kira tengah malam dan menahan seorang wanita, berusia 43 tahun serta suaminya berusia 30 tahun.

Bayi itu diselamatkan dari rumah berkenaan, katanya menurut media tempatan hari ini.

Beliau berkata suspek ditahan atas dakwaan menculik bayi itu daripada pengasuhnya yang berusia 65 tahun kira-kira jam 5 petang Selasa.

Dalam kejadian itu, bayi perempuan berkenaan didakwa dibawa oleh suspek berusia 14 tahun yang juga cucu pengasuh.

Ibu mangsa, Farisha Amirah Zainal, 24, mendapat tahu tentang penculikan itu apabila dia pergi ke pangsapuri pengasuh di Bukit Tengah untuk mengambil anaknya, Noor Raisya Mohamad Rahimi.

Dia kemudian diberitahu oleh pengawal keselamatan pangsapuri bahawa suspek melarikan diri dari tempat kejadian dengan menaiki motosikal sambil memegang bayi itu.

Suspek telah direman empat hari sehingga Sabtu (27 Ogos) bagi membantu siasatan mengikut Seksyen 363 Kanun Keseksaan kerana menculik.


PKRC Labuan ditutup hari ini

Pusat Kuarantin dan Rawatan Covid-19 Berisiko Rendah Labuan secara rasminya ditutup hari ini selepas beroperasi selama setahun tujuh bulan dan lima hari.

Pusat di Dewan Serbaguna Labuan diserahkan semula kepada pihak berkuasa tempatan Perbadanan Labuan (LC) dalam majlis ringkas dihadiri Ketua Majlis Keselamatan Negara (MKN) agensi penguatkusaan Labuan, polis dan Angkatan Pertahanan Awam (APM) hari ini.

Pengarah Jabatan Kesihatan Labuan Dr Ismuni Bohari berkata penutupan pusat berkenaan selepas mengambil kira kadar kes baharu Covid-19 di pulau itu kurang daripada lima kes sehari.

“Memandangkan Labuan merekodkan kes Covid-19 yang rendah dalam tempoh beberapa bulan ini, dan Malaysia telah memasuki fasa peralihan ke endemik, tiba masa untuk pusat ini ditutup.

“Pusat itu beroperasi dengan lancar walaupun melebihi kapasiti hampir 2,000 pesakit sejak ia mula beroperasi pada 29 Okt 2020,” katanya kepada Bernama.

Dr Ismuni berkata pusat rawatan yang strategik itu turut dijadikan hospital medan Covid-19 pada 27 Jun tahun lepas.

“Ia (penubuhan hospital lapangan) adalah selepas Labuan mengalami lonjakan mendadak kes positif Covid-19 dan serangan varian Delta dengan kematian dilaporkan setiap hari.

“Dengan kakitangan penjagaan kesihatan yang berdedikasi, petugas barisan hadapan dan kadar vaksinasi tinggi, Labuan berjaya dalam pertempuran melawan Covid-19 dan sejak itu bilangan pesakit menjalani kuarantin di pusat itu berkurangan secara beransur-ansur,” katanya.

Menurut Dr Ismuni, pusat yang bersaiz besar itu telah banyak membantu kakitangan penjagaan kesihatan menangani peningkatan harian bilangan pesakit Covid-19.

“Kami berjaya mengurangkan bilangan pusat kuarantin daripada empat kepada satu, terima kasih buat pusat ini,” katanya.

Sementara itu, Dr Ismuni berkata Pusat Kesiapsiagaan dan Tindakan Cepat Krisis Kebangsaan (CPRC) di Klinik Kesihatan Membedai masih beroperasi bagi menangani isu berkaitan Covid-19.


Petronas umum penemuan minyak di Suriname

Petronas Suriname E&P B.V. (PSEPBV) hari ini mengumumkan kejayaan penemuan pertama minyak di Suriname menerusi usaha yang dijalankan di telaga Baja-1, Blok 53 di kawasan luar pesisir negara tersebut.

Telaga yang terletak kira-kira 189 kilometer di luar pesisir Suriname pada kedalaman 1,140 meter, telah berjaya digerudi sehingga sedalam 5,290 meter, menurut laporan Bernama.

Dalam kenyataan hari ini, syarikat itu turut menemukan minyak ringan di kawasan jujukan enapan usia Campanian dan penilaian pasca-penggerudian sedang dilakukan bagi mengesahkan potensi sumber penemuan tersebut.

“Penemuan di telaga Baja-1 merupakan satu pencapaian bermakna dalam usaha membuka sumber hidrokarbon laut daripada aktiviti cari gali kami.

“Malah, kami turut teruja dengan kejayaan ini dan akan kekal fokus untuk mengembangkan lagi portfolio antarabangsa, terutamanya di kawasan Amerika,” kata Naib Presiden Cari Gali Petronas Mohd Redhani Abdul Rahman.

Beliau turut menyifatkan kejayaan itu sebagai bukti gabungan kepakaran serta pengalaman oleh semua rakan usaha yang terbabit.

PSEPBV merupakan pemegang 30 peratus kepentingan penyertaan dalam blok yang diuruskan oleh APA Suriname Corporation LDC yang mempunyai 45 peratus kepentingan manakala baki 25 peratus dipegang oleh CEPSA Suriname, S.L.

Selain itu, PSEPBV juga memegang 100 peratus kepentingan dan pengendali di Blok 48 dan terbabit dalam perkongsian 50:50 dengan ExxonMobil Exploration & Production Suriname B.V di Blok 52 yang juga kawasan berpotensi di lembangan Suriname-Guyana.


UMNO senada dengan PH mahu Parlimen dibuka walaupun kes Covid-19 naik

Meskipun jangkitan Covid-19 semakin mencanak naik sejak beberapa hari lalu sehingga mencecah lebih 7,000 kes sehari, UMNO kini dilihat menyertai suara blok pembangkang apabila mendesak Parlimen dibuka segera.

Ini susulan kenyataan yang senada dengan blok pembangkang yang dibuat Naib Presiden UMNO, Datuk Seri Khaled Nordin hari ini yang menggesa sidang Dewan Rakyat dibuka.

Beliau berkata, gesaan Timbalan Speaker Dewan Rakyat, Datuk Seri Azalina Othman Said supaya Parlimen bersidang dengan syarat tertentu, sudah sampai ke tahap yang ‘luar biasa’.

“Saya tidak pernah melihat satu keadaan yang lebih terdesak dan kritikal berbanding sekarang,” katanya dalam kenyataan dikeluarkan hari ini.

Terdahulu Azalina sekali lagi mencadangkan agar Dewan rakyat bersidang kerana keadaan mendesak dalam negara membabitkan peningkatan wabak Covid-19.

Azalina yang juga Ahli Parlimen Pengerang berkata pembukaan Parlimen merupakan ‘satu-satunya cara untuk Malaysia melangkah ke depan’ bagi menangani Covid-19.

Oleh itu, beliau mencadangkan tiada usul undi tidak percaya terhadap kerajaan dibawa sehinggalah pandemik berjaya dikawal dan imuniti kelompok mencapai tahap 50 peratus.

Agenda Daily semalam melaporkan blok pembangkang menerusi kenyataan Majlis Presiden Pakatan Harapan (PH) juga mendesak Parlimen agar segera dibuka.

PH mendakwa berlaku kecelaruan yang banyak ketika ini. Namun, realitinya saban hari pemimpin PH serta beberapa sekutu mereka di dalam UMNO lebih berpolitik dan menghasut rakyat.

Malaysia ketika ini sedang melalui tempoh Darurat selepas Yang di-Pertuan Agong berkenan menggunakan kuasa baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuat kuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.

Semalam, negara mencatatkan 7,857 kes positif baharu Covid-19 iaitu yang tertinggi sejak Mac tahun lalu, dengan 59 kematian direkodkan.


Penularan Covid-19: Sidang Dewan Rakyat Isnin ditangguh

Mesyuarat Khas Dewan Rakyat yang dijadualkan pada Isnin ini ditangguhkan ke satu tarikh yang akan ditetapkan kelak, kata Setiausaha Dewan Rakyat, Nizam Mydin Bacha Mydin dalam satu kenyataan hari ini.

Katanya penangguhan itu dimaklumkan oleh Perdana Menteri Tan Sri Muhyiddin Yassin selaras dengan cadangan Ketua Pengarah Kesihatan serta penilaian risiko semasa yang telah dijalankan oleh Kementerian Kesihatan.

“Pemakluman ini dibuat oleh Perdana Menteri selaras dengan Peraturan Mesyuarat 11(3), Peraturan-Peraturan Majlis Mesyuarat Dewan Rakyat.

“Penangguhan ini adalah selaras dengan cadangan Ketua Pengarah Kesihatan serta penilaian risiko semasa yang telah dijalankan oleh Kementerian Kesihatan susulan perkembangan terbaharu penularan jangkitan Covid-19.

“Kementerian Kesihatan berpendapat bahawa Parlimen Malaysia merupakan lokaliti berisiko untuk berlakunya penularan jangkitan Covid-19,” katanya.

Semalam, Kementerian Kesihatan (KKM) mengesahkan mengesan 10 lagi kes jangkitan Covid-19 dikesan ketika kakitangan perubatan melakukan ujian saringan ke atas semua yang hadir di Parlimen sejak pagi hingga jam 8 malam.

Ketua Pengarah Kesihatan Tan Sri Dr Noor Hisham Abdullah berkata seramai 1,183 individu menjalani ujian saringan pengesanan Covid-19 menggunakan ujian kendiri RTK Ag saliva test kit pada 29 Julai 2021.

Daripada jumlah itu katanya, sembilan kes dikesan positif Covid-19 menjadikan secara keseluruhan 10 kes setelah mengambil kira satu kes yang direkodkan pada pagi hari yang sama.

Terdahulu sumber memberitahu Agenda Daily, bekas Perdana Menteri Tun Dr Mahathir Mohamad dikatakan menjalani kuarantin kendiri setelah menjadi kontak rapat kepada salah seorang pegawainya yang disahkan positif varian Delta Covid-19.

Varian Delta yang dikategorikan sebagai Variant of Concern (VOC) mampu menular dengan pantas dan hanya mengambil masa 15 saat untuk menjangkiti seseorang individu yang tidak mematuhi prosedur operasi standard, terutama dari segi penjarakan fizikal dan pemakaian pelitup muka.

Sumber itu berkata pegawai Ahli Parlimen Langkawi itu telah menjalani dua ujian kendiri RTK Antigen (Ag) saliva, termasuk satu yang dilakukan di Parlimen pada 29 Julai lalu.

Pegawai berkenaan disahkan positif Covid-19 ketika membuat ujian pada pagi Khamis lalu di Parlimen setelah mengalami gejala batuk, kata sumber itu.


Lebih 12.0 juta terima dos penggalak

Jumlah harian pemberian dos pertama dan kedua vaksin Covid-19 kepada keseluruhan populasi di Malaysia sekarang ini tidak banyak berubah, sebaliknya tumpuan kini lebih terarah kepada suntikan dos penggalak.

Berdasarkan statistik yang dikongsi Kementerian Kesihatan (KKM) menerusi laman sesawang Covidnow yang dikemas kini pagi ini, semalam sahaja seramai 28,185 individu telah menerima dos penggalak, berbanding hanya 288 individu yang lengkap divaksinasi dan 210 lagi menerima dos pertama.

Pada Selasa, seramai 93,365 individu menerima dos penggalak, manakala 1,537 dos kedua dan 955 dos pertama.

Sehingga semalam, seramai 12,022,117 atau 51.4 peratus individu dewasa telah menerima suntikan dos penggalak.

Menurut KKM sehingga semalam lebih 63.6 juta dos vaksin telah diberikan kepada semua individu yang layak sejak Program Imunisasi Covid-19 Kebangsaan (PICK) dilancarkan 24 Februari tahun lalu.

Daripada jumlah itu, seramai 25,714,107 atau 78.7 peratus individu telah lengkap divaksinasi, manakala 26,070,129 atau 79.8 peratus lagi menerima sekurang-kurangnya satu dos.

Dari segi pecahan PICK Dewasa dan Remaja pula, 22,925,383 atau 97.9 peratus populasi dewasa telah lengkap divaksinasi, manakala 23,202,227 atau 99.1 peratus lagi menerima sekurang-kurangnya satu dos.

Bagi remaja pula, sejak suntikan vaksin dimulakan pada 8 September tahun lalu hingga semalam, seramai 5,656,626 remaja telah menerima vaksin Covid-19 masing-masing.

Daripada jumlah itu, 2,788,724 atau 88.6 peratus telah lengkap divaksinasi, dan 2,867,902 atau 91.1 peratus lagi menerima sekurang-kurangnya satu dos.

Bagi jenama vaksin yang digunakan pula, 58.1 peratus melibatkan Pfizer, diikuti Sinovac (33.1 peratus); AstraZeneca (8.4 peratus); dan Cansino (0.3 peratus).

Pecahan pemberian vaksin mengikut negeri sehingga 1 Februari 2022. – Sumber Covidnow KKM


Kes baharu naik lepasi 6,000

Jangkitan harian Covid-19 di seluruh negara dalam tempoh 24 jam sehingga 12 tengah hari tadi melonjak lagi melepasi angka 6,000 kes, dengan kenaikan sebanyak 389 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, 6,144 jangkitan baharu dilaporkan, berbanding 5,755 kes semalam.

Angka itu menjadikan kumulatif positif sejak awal tahun lalu sebanyak 2,608,979 kes, dengan sehingga semalam 2,503,427 pesakit disahkan telah sembuh.

Terdahulu beliau memaklumkan kadar kebolehjangkitan atau Ro/Rt pada jangkaan mengikut kes seharian semalam untuk seluruh negara adalah 0.99.

Wilayah Persekutuan Labuan merekodkan kadar kebolehjangkitan tertinggi setakat ini sebanyak Rt 1.18, berdasarkan kes seharian semalam (21 November 2021).